c: text/html

text:
Jan Müller
14.05.2018 - 18:26
Ítróttur > Ítróttur > Billard
Kappingarárið í billard er av á hesum sinni. Og tað endaði við einum sonnum braki, tá billardveteranurin av Tvøroyri, Max Rasmussen, ruddaði borðið og gjørdist føroyameistari - samfull 17 ár eftir, at hann vann sítt fyrsta føroyameistaraheiti. Hesaferð gjørdi hann eisini heimbýnum Tvøroyri ta æru at bera gullið heim. Og tað var eisini við maner, at hesin knái og róligi suðuroyingurin í finaluni bar gullið heim við at vinna á ikki færri enn fýra fyrrverandi Føroyameistarum – eftir at hann í undankappingini eisini hevði vunnið á enn tveimum fyrrverandi FM-meistarum. Max kom, sá og sigraði.
Tað kom tí heldur ikki óvart á nakran, tá fryntligi og spakmætli billardspælarin av Tvøroyri, gjørdist ovurfegin av úrslitinum. Neyvan hevði hann sjálvur frá byrjan av kappingini roknað við, at hann fór at endurvinna meistaraheitið frá 2001, nú har vóru ikki færri enn fýra fyrrverandi FM meistarar við í finaluhópinum. Við hundrað prosents konsentratión og eini ró fáum er givið fekk Max nærum alt at bera til, og við tí rætta tempoinum og teimum røttu vinklunum rukku kúlurnar á mál. Men hetta var ikki bara sum at siga tað. Mótstøðan var øgilig.
Eingir minni enn fyrst táverandi FM meistarin úr Fuglafirði, Sofus Baldvinson, sum hevur vunnið kappingina seinastu trý árini, síðani Kristian Sune Høgnesen, ið hevur vunnið uppaftur fleiri FM-heiti og haraftrat tvær komandi billardstjørnur, Hallur Joensen og Páll Heri Nolsøe, ið eisini hava vunnið kappingina áður.
Haraftrat megnaði Max eisini at vinna á tveimum øðrum fyrrverandi FM-meistarum í innleiðandi kappingini, billardveteranunum Jan Müller og Sofus Baldvinsson. Sostætt ber til at siga, at nýggi Føroyameistarin legði ikki færri enn 6 FM-meistarar afturum seg í undan- og finalukapping. Einki minni enn eitt bragd má sigast.
Eftir at hava spælt seg til finaluumfarið saman við Halli Joensen, skuldi Max undir torførar dystir móti fleiri av okkara frægastu billardspælarum. Har megnaði hann tó at vinna seg heilt fram til finaluna sjálva, har hann fekk ta nærum ómøguligu uppgávuna at møta trýfalt FM-meistaranum úr Fuglafirði, Jákup Baldvinson. Tá avtornaði lág Max omaná, eitt nú væl stuðlaður av eini megaseriu uppá 216 eygu í 13. umfari. Eftir tað var lítil ivi um, at Max fór við sigrinum. Og so varð.
Í dystinum um bronsuna vann Hallur Joensen úr Klaksvík á enn einum fuglfirðingi, Jens Kjartan Feilberg, sum tó hevur staðið seg sera væl í øllum kappingarárinum, eitt nú við at vinna liðkappingina. Eingin ivi er um, at hann fara vit at síggja meira til komandi kappingarár. Um Hall er at siga, at hann nú aftur verður at síggja í føroyskum billardhøpi, eftir at hava verið burturstæddur í tvey ár. Eisini hann er eitt gott boð um ein komandi FM-vinnara. Samanumtikið kann sigast, at føroyskt billardspæl hevur ment seg ómetaliga nógv seinastu árini við fleiri sera sterkum spælarum.
Hinir fýra spælararnir, sum vóru við í finaluumfarinum hesaferð, vóru Kristian Sune Høgnesen, Jógvan Jørgensen og Niels Nielsen.
Av Tvøroyri frætta vit, at FM í billard fyri einstaklingar virkaði fyrimyndarligt. Var væl fyriskipað, væl dømt, og sum heild væl avgreitt. Eftir kappingina vórðu steyp latin vinnarunum í bæði staklinga- og liðkapping. Vinnarin av liðkappingini gjørdist Fuglafjarðar Klubbi. Føroya Bjór var høvuðssponsorur til enn eina FM kapping í billard.
Næsta billardár byrjar aftur í oktober/november.

robotstxt: allowed

filter: keep


text:
TotalView
TotalView er ein skipan, ið verður nýtt saman við Nettalu, og hon hevur nógvar fyrimunir, ið virkið kann fáa stóra gleði av.
Við TotalView verður eitt kall avgreitt í einum, soleiðis at til ber hjá tí, sum tekur telefonina, at síggja, hvør á virkinum kann taka ímóti kallinum. Til ber at síggja um viðkomandi er inni, upptikin, ella um tosað verður í telefon. So nú er einki við at senda fólk runt í skipanini, til ein er, ið ikki svarar.
Hetta hevur við sær betri kundatænastu og nøgdsemi, betri arbeiðsumhvørvi hjá starvsfólkum, umframt at telefonsamskiftið sum heild verður meira effektivt.
Innanhýsis í virkinum er skipanin eisini eitt hent amboð, tí starvsfólkastøða sæst á øllum starvsfólkum. Arbeiðsfelagar eru bert eitt klikk burtur, innanhýsis umstillingar eru nærum óneyðugar, umframt at til ber at hava ein persónligan kall-log, har til ber at síggja mist kall umframt inn- og útgangandi kall.


text:
P/F Fiskaaling er einasta felag av sÝnum slagi Ý F°royum, sum burturav arbeiir vi gransking og menning innan alivinnuna. Samstundis leggja vit okkum eftir at veita alivinnuni rogn og yngul av bestu gˇsku Ý t°ttum sambandi vi fremstu kynbˇtafel°g Ý heiminum, umframt at vit veita alivinnuni ymiskar tŠnastur.
Felagi leggur stˇran dent ß gransking og royndir innan fiska- og djˇrasl°g, i eru og/ella kunnu gerast vinnuliga ßhugaverd fyri okkum.
Okkara visiˇn er at skapa eitt altjˇa granskingar-umhv°rvi, sum vi gransking og menning vÝkar vitanarst°i, vi tÝ endamßli at °kja enn meira um dygdina Ý alingini.


text:
Trúarfrælsi og sekularisering
Í Føroyum eru fleiri lógir galdandi, sum avmarka persónligt frælsi uttan nakra serliga góða orsøk. Ofta eru hesar lógir grundaðar á kristin virði, sum summi vilja hava okkara land at vera bygt á.
Vit meta ikki, at ein ávísur átrúnaður eigur at sleppa at avgerða hvat vit gera sunnudagar ella hvat okkara børn læra í skúlanum. Hinvegin halda vit tað vera í beinleiðis andsøgn við trúarfrælsi.
Millum vitjandi á heimasíðuni hjá Gudloysi (gudloysi.fo) søgdu 59% seg vilja velja sín flokk frá til fyrimuns fyri ein annan flokk, um hesin vil tryggja einar meira sekulerar Føroyar.
Tískil valdu vit at spyrja okkara valevni nakrar fyri okkum sera viðkomandi spurningar. Hesir spurningar snúgva seg um trúarfrælsi, persónligt frælsi og talufrælsi. Sum einasta felag í Føroyum, vilja vit virka fyri 100% trúarfrælsi fyri øll. Hetta merkir, at ongin átrúnaður fær sersømdir í Føroyum framum nakran annan. Vit vóna, at fríkirkjur, ikki-kristin trúarsamfeløg og tey uttan trúgv á henda hátt kunnu fáa javnbjóðis sømdir her á landi við tey, ið hoyra til fólkakirkjuna.
Vit spurdu:
- Er tíðin komin til at avtaka blasfemiparagraffina (§140 í revsilógini) í Føroyum?
- Skal fólkaskúlin gevast, at uppala børn til at vera kristin? (§2, stk3 og §6 í fólkaskúlalógini)
- Skulu fyritøkur kunna skipa sítt egna virksemi uttan forðanir frá halgidagslógini? (t.d. §5)
- Skulu tvey av sama kyni kunna giftast á jøvnum føti við hinskynd?
- Skulu kvinnur hava fullan avgerðarrætt til fosturtøku?
- Skal fólkakirkjan setast á javnt føti við onnur trúarsamfeløg fyri soleiðis at tryggja fult trúarfrælsi í Føroyum?
Vit spurdu eisini hvørt valevnið vildi arbeiða miðvíst fyri ella ímóti hesum málum.
Vónandi svara nógv valevni, soleiðis at veljarar við sekularisering og trúarfrælsi sum hjartamál vita, hvar krossurin skal setast.
Vegna Gudloysi, Ása Johannesen
Merki: Gudloysi, javnrættindi, løgtingsvalið 2015, mannarættindi, rættvísi, sekularisering, talufrælsi, trúarfrælsi, valstríð


text:
FRAMSÓKN hevur ársfund leygardagin
politikkur27-04-2017 - 14:28 - Jóanis Nielsen
Skrá til ársfund 29. apríl 2016
Við ávísing til viðtøkur floksins, bjóða vit til ársfund í Katrinu Christiansen við Bringsnagøtu, leygardagin 29. apríl 2016
Fyrri, formligi parturin av ársfundinum er fyri limir í Framsókn meðan seinni parturin, frá kl. 13:30 er opin fyri almenninginum.
10:00 Val av fundarstjóra og -skrivara
10:10 Frágreiðing frá farna árinum (politisk og felagslig)
10:40 Steðgur
10:50 Framløga av roknskapi floksins
11:00 Hanna Jensen, tinglimur og kommustýrislimur
11.10 Ruth Vang, tinglimur
11:20 Bergun Kass, býráðslimur
11:30 Bjarni Rasmussen, Framsøkin Ung
11:40 Val av floksnevndarlimum:
Tveir limir, og tveir tiltakslimir, verða valdir á hvørjum ári, fyri tvey ár
11:50 Val av grannskoðara
Áseta limagjaldið fyri komandi ár
Innkomin mál
Ymiskt.
Fundarstjórin kann gera broytingar í raðfylgjuni í skránni, um hetta er neyðugt.
13:30 Um at vera heimsborgari í Føroyum
13:35 Dánjal Hoydal Til Ukraina og aftur er líka langt
14:05 Spurningar/kjak/stuttur steðgur
14:15 Um at vera tilvitað ótilvitað
14:20 Gutti Winter Tjóðskapur er einmannarættur
14:50 Spurningar/kjak/stuttur steðgur
15:00 Um meirvirking og meirvirði av rávørum
15:05 Arnljótur Bjarki Bergsson, Matís Gransking og menning innan matvørur úr sjónum
15:35 Spurningar/kjak


text:
Varpa ljós á hjálp og ráðgeving
Lívið er løtur. Summar eru góðar, aðrar minni góðar. Fært tú boðini, at tú ella ein av tínum hevur fingið krabbamein, er tað, sum at løtan stendur still, og óteljandi tankar fara gjøgnum høvdið eftir lítlari løtu. Tað kennist, sum verður grundvøllurin skakaður. Tá er gott at hava hollar stuðlar at styðja seg til - familju, vinfólk, starvsfelagar, grannar og onnur.
Vit í Krabbameinsfelagnum vilja eisini stuðla. Birta vón og lívsmót. Lætta um, tá harðast leikar á. Ráðgeva og hjálpa. Tíbetur eru nógv, sum rætta eina hjálpandi hond. Limir, sjálvboðin og fyritøkur gera áhaldandi eitt stórt arbeiði. Teirra stuðul ger, at felagið kann hjálpa enn betur og uppaftur fleiri.
Hóast lívið ofta er hart, kunnu løtur vera góðar. Løtur saman við øðrum. Løtur við umsorgan. Løtur, har vit eru saman í sorgini. Løtur, tá ið vit samgleðast, tí tað gongur betur. Og tí tað gongur væl.
Vit í Krabbameinsfelagnum vilja fegin gera okkara fyri, at tær góðu løturnar fjølgast.
Nevndin í Krabbameinsfelagnum
Nevndin
Durita Tausen - forkvinna í Krabbameinsfelagnum
Sonja Nielsen - næstforkvinna & kassameistari
Katrin Kallsberg - nevndarlimur
Magnus Magnussen - Nevndarlimur
Jóhan Poulsen - Nevndarlimur


text:
Mynd: jn.fo
Flísan fer at greiða frá mannagondini, tá ið bygt verður við flamingoklossum, og hvussu lætt tað kann vera at fáa orkurokningina væl undir tað, ið vit eru von við.
Umhvørvisstovan fer at upplýsa um sandhitan í Sørvági. Eisini verður greitt frá kostnaðinum av teimum ymisku upphitingarmøguleikunum.
Hitamyndir fara at vísa myndir, ið greiða frá feilum í nýggjum og eldri húsum. Somuleiðis verður greitt frá, hvat “blowerdoor” er.
Demich greiðir frá fyrimununum at nýta jørðhita/vatn hitapumpu. Hiti greiðir frá fyrimununum at nýta luft/vatn hitapumpu.
Serkunnleiki innan orkuøkið verður í Marghøllini 30-11-2017 Kom og fá svar upp á allar møguligar og ómøguligar spurningar.
Vit bjóða kaffi og køkur. Fyrilestrahaldarar:
Flísan: Jónsvein Mortensen
Umhvørvisstovan: Kári Mortensen
Hitamyndir: Baldvin Harðarson
Demich: Atli D Nattestad
Hiti: Áki Mortensen


text:
Týtt: Axel Tórgarð
Viðmerking: Brúðarvísa av donskum uppruna
1. Tit, brúðarfólk góðu, nú lýðið á
tað kvæði, sum her skal ljóða
um Ísak, patriarkin, og tá
hann konu sær fann og góða.
Av tí kunnu tit bæði læra tað,
at Guð vil vælsigna hvørt hjúnalag
um Hann tey óttast og æra.
2. Ábraham heitir á húskall sín,
sum frægastur var av monnum:
“Tú rætt mær nú hond, og eiðin tín
tú svørja skalt mær av sonnum,
at hollur og trúgvur tú vera skalt,
mær soninum heinta eitt vív útvalt
og haðani, eg tær ávísi.
3. Av gentunum Kánaanslandi á
tú ongari boð skalt bera,
tí sannan Guð tær ei trúgva á,
hav einki við tær at gera;
men far til tað land, har eg føddur varð,
ta røttu gentuna finnur tú har,
sum Guð hevur Ísaki ætlað.”
4. Sum sømir seg, gav Eliesar tað svar:
“Eg skal út á ferðina leggja;
men um hon nú ikki vil koma við mær,
skal son tín so hagar eg eggja?”
Men Ábraham svaraði honum tá:
“Um tú hevur gjørt tað, sum eg legði á,
So hevur tú gjørt tína skyldu.
5. Tann Guð, meg frá fedraætt kallaði,
meg higar til Kánans læt leiða
og gav mær tað lyftið, at eftir meg
skal fólk mítt hetta landið eiga,
sítt einglalið senda við tær hann skal,
so ferðin hjá tær kann eydnast væl.
Hann sjálvur skal bønarorð bera.”
6. Tann sveinurin trygdareiðin svór
og gjørdi seg til at fara.
Hann við sær tók bæði fólk og djór,
gull silvur og dýrgripir aðrar.
Til Mesopotamiu leiðin ber,
og brátt í Nakors staði hann er,
sum Ábraham sagt honum hevði.
7. Ein brunnur standur við henda stað,
har vildi tann sveinur seg hvíla
og hvíldina veita til fólk og fæ,
sum tænt høvdu árla og síðla.
Tá komu tær moyggjar úr staðnum har
at fáa sær vatn, so sum siður var.
So gjølla hann lítur at teimum.
8. Og síðan til himmalska Harra sín
at hjarta í bøn sær vendi:
“Kom nú og náði tína sýn
mót Ábraham, sum meg sendi.
So eg til fulnar kann vita tað,
at henda giftan hon kemur í lag
av tínum vilja og ráði.
9. Tann av hesum moyggjum, sum sigur við meg:
“Hygg, vatnið skal veita tær linna,
tú drekk nú fyrst sjálvur og leska teg,
so skal eg kamelunum brynna.”
Gævi Guð, at tað má vera hon,
sum fær til húsbónda Ábrahams son.
Lat tað vera mær eitt tekin.”
10. Men ikki so skjótt var havd tann bøn,
so kom Rebekka til brunnin,
hon Bethuels dóttir, tann moyggin vøn,
ei fagrari fljóðið varð funnið.
Hon kemur at draga sær vatn so fró
og hittir Eliesar, við brunnin stóð.
So blídliga hann henni heilsar.
11. “Tú gev mær ein vatnssopa,” sigur hann,
“eg eri so sera tystur.”
“Ja, fegin,” hon sigur við ókunnumann,
“tú fá tær nú sjálvur fyrstur,
ímeðan til brunnin eg fara skal
og geva kamelunum skjótt og væl,
og eingin skal vera svikin.”
12. Hann tigandi stóð og hugdi at,
til eingin var eftir, sum tysti,
tí hann vildi síggja, um Harrin læt
tað henda, sum honum lysti.
So henni eitt silvurker hann gav
og ringar, sum bóru av øllum av,
úr dýrasta gulli slignir.
13. Og segði: “Sig mær, góða tú,
frá ætt og frá faðir tínum,
og hvar kann eg fáa vistir nú
fyri mær og øllum mínum?”
Hon svaraði: “Bethuel faðir mín er,
hjá okkum er innivist fyri tær
og fóður til tínar kamelar.
14. Rebekka nú ovfarin gávurnar bar
til húsa uttan at drála.
“Hygg, hetta gav fremmandur maður mær,
tá ið eg skuldi vatnið hála.”
Men bróðurin Laban tá undrar seg
og fer út til brunnin so beinanveg,
har alt er sum systirin segði.
15. “Vælsigni teg Guð og Harrin nú
fyri gávur og sýndan heiður.
Hví stendur so síðla her úti tú,
Hjá okkum tú innivist eigur.
Til djór tíni fjós nú fáast skal,
og fólkini tey skulu sita væl.
Nei, tit skulu einki sakna.”
16. Hann bjóðaði øllum til hús við sær,
og har varð sett á borðið;
men Eliesar eg undan bar,
og hevði sín eið við orði:
“Eg sessist ikki við hetta borð,
fyrrenn tit hava hoyrt hvørt einasta orð,
sum eg eri biðin at bera.
17. Í Ábrahams húsi eri eg
tann elsti av hansara køllum,
Guð gjørdi hann ríkan og múgvandi,
í mæti hann ber av øllum,
til neyt og seyð, til silvur og gull,
og har er við fólki húsini full,
kamelar og hvørt av sínum.
18. Kona hans Sára, sum gomul er,
fekk sonin á ellisdegi,
tann sonin, sum navnið Ísakur ber,
hjá Guði og monnum ein gleði.
Hans faðir gav honum góðs og garð,
og Kánaansland, sum er heimstaður vár,
er honum av Harranum játtað.
19. Nú havi eg Ábrami svorið, so satt
eg ikki kann undan meg siga,
at vitja til tykkara, hansara ætt,
og um hesa gentu biðja.
Ja, Harrin við brunnin sýndi mær tað,
at gentuna havi eg funnið í dag,
sum er mínum húsbónda ætlað.
20. Tí biði eg tykkum, tit veiti mær svar,
sum gentuni ráða og valda,
at eg við vissu kann vita við mær,
hvat tit munnu um hetta halda.
At ei av røttum skal sigast um meg,
at børnini sendi eg ørindi,
men fari síðani sjálvur.”
21. Laban og Bethuel søgdu hartil:
“Ímóti tær siga vit ikki,
tí Harrin tað hjúnalag hava vil,
sum er eftir hansara tykki.
Vit okkara játtan víst geva tær,
Men gentan skal sjálv veita tykkum svar,
hvat henni á hetta líkist.”
22. Rebekka varð kallað fyri teir inn
nú sjálv fyri seg at svara.
“Er hetta í huga tær enn um sinn
við hesum monnum at fara
frá landi og øllum, sum tær er kært?
Tú skalt ikki siga, at noydd tú varðst,
tín egna vilja tú hevur.”
23. Hon svaraði teimum so satt og rætt,
sum Harrin skeyt henni í huga:
“Guðs gerning at broyta er mær ikki lætt,
tað man eingin menniskja duga.”
Hon rættir Eliesari sína hond,
at hon vildi koma til Kánaansland
og har vera kona Ísaks.
24. “Eg Ábrahams Guði takki fyrst,”
sang hann av hjarta og munni,
“sum gjørdi, at ferð mín eydnaðist,
So gentuna eg havi funnið.
Hann miskunnsamur og náðigur var
mót húsbónda mínum og so móti mær.
Um ævir Hann heiðurin eigur.”
25. So leitar í sínum viðføri,
og festarfæ moynni hann gevur,
gull, silvur og dýrastu klæðini,
tey vakrastu, nakar hevur.
Og mamman og bróðirin tey fingu sítt,
tað var ikki lítið, ið teimum varð býtt-
so tekur hann til í stórum.
26. Tá fyrstani hann at borðum fer
og teir, ið við honum vóru.
Teir ótu og drukku, sum siður er,
og glaðir frá borði fóru.
Men annan dagin hann vildi avstað –
Rebekka við honum í ferðalag –
hann kundi ei longur bíða.
27. “Vælsignað tú veri, vár systir kær,”
so ljóðaði samfeldur songur
“og himmalsins Harri signi teg har,
sum leiðin hjá tær nú gongur.
At ætt tín skal fjølgast í túsundtal
og yvir sínum fíggindum hava skal
alt valdið og yvirræðið.”
28. Eliesar við moynni í saðil steig,
hon fekk á kamelinum sæti.
Og genturnar tær fylgdu henni á leið,
har var bæði kúrur og kæti.
Hon vinunum heilsaði góða nátt,
og síðani hildu tey leiðina brátt,
til Kánaansland mundi liggja.
29. Men tá ið tey komu heilt surður har,
sum Ísakur bústað hevði,
tá var hann um kvøldið farin sær
at hyggja at bøi og seyði
og hava sítt dagliga bønarhald
til Harrans, sum hevur á øllum vald –
tá sær hann kamelarnar koma.
30. Rebekka nú hugdi upp og sá
har Ísak á bønum ganga,
hon smæðin sær vendi til sveinin tá,
hana ført hevði vegin tann langa:
“Hvør er hasin maður, sum kemur har?”
“Mín húsbóndi er tað,” var hansara svar,
“hvørs hústu tú nú skalt verða.”
31. Tá Ísakur hevði frá ferðum frætt,
um hvussu tað gingist hevði,
hann til Rebekku – eg sigi tað satt –
sær vendi og hond sína legði
í hennara hond og leiddi nú
í móðurhúsið ta einastu frú,
hann elskaði allar sínar dagar.
32. Tann sama himmalska Harra Guð
vit biðja fyri tykkum báðum,
at góðska Hans falli tykkum í lut
at liva í friði og náðum
í árini mong og at síggja við
bæði børn og komandi ættarlið,
til deyðin man skilnaðin gera.


text:
Tróndur Arge 08.02.2018 (17:41)
Kári til sterka kapping í Portugal
Nýggi føroyski FIFA-dómarin, Kára á Høvdanum hevur fingið sína fyrstu altjóða uppgávu. Í mars skal Kára til Portugal, har hann skal døma úrvalskapping fyri U17-landslið
- Hetta verður ótrúliga spennandi og mennandi, og nú ræður um at taka av teimum møguleikum, ið ein fær, sigur Kári á Høvdanum við heimasíðuna hjá FSF.
Í døgunum 12. til 18. mars fer nýggi føroyski FIFA-dómarin, Kári á Høvdanum, saman við Jørleif Djurhuus, ið verður hjálpardómari, til Portugal at døma. Á skránni er bólkur 4 í UEFA Elite Round (Úrvalskapping) fyri U17-landslið við dreingjum.
Umframt vertslandið, eru liðini í kappingini Finnland, Sveis og Slovakia. So talan er um sterk lond, ið føroyski dómarin og hjálpardómarin skulu døma.
UEFA Elite Round er fyri tey lond, ið hava spælt seg víðari úr innleiðandi undankappingunum, sum vórðu spældir á heysti í 2017. Í fjør var føroyska U17-landsliðið við dreingjum til UEFA Elite Round á Kýpros. Og sum flestu kunnugt, spældu okkara dreingir seg víðari til EM-endaspælið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Expert hevur stýr upp á tingini
Omnichannel
Aftaná 10 ár á føroyska marknaðinum hevði Expert brúk fyri eini nýggjari heildarskipan at stýra støðugt vaksandi virkseminum og vøruúrvalinum. Eini skipan, sum sjálvvirkandi helt stýr upp á kassaloysn, bókhald, goymslu og nethandil. Skipanin skuldi eisini fevna um støðugt dagførda vøruúrvalið hjá norðurlendska samstarvsfelaganum Expert og Punkt1.
Expert valdi eina loysn frá Stýr, sum kundi uppfylla øll hesi ynski við standardloysnunum Microsoft Dynamics NAV, NP Retail og Ecommerce, sum eru fult samrunnar. Harumframt varð sjálvvirkandi integratión til norðurlendska veitaran gjørd í samstarvi við KT-deildina í Noregi.
Allar vøruupplýsingar verða sjálvvirkandi lisnar inn, so starvsfólk kunnu savna seg um at vegleiða, hjálpa og avgreiða kundarnar í handlinum. Nýggjastu vøruupplýsingar verða innlisnar so hvørt, so prísur, eginleikar, vørulýsingar, goymslunøgd o.a. altíð eru 100 % dagførd. Bæði í handlinum, í nethandlinum og í bókhaldsskipanini.
Nethandlin fevnir sostatt bæði um allar vørur, sum Expert hevur í handlinum og vørur á fjargoymsluni hjá veitaranum. Tað vil siga, at føroyski brúkarin hevur fingið lætta atgongd til eitt risastórt vøruúrval frá einum føroyskum veitara. Kundin sleppur undan at hugsa um frakt, mvg., tolling og líknandi, tí hetta hevur Expert longu avgreitt, tá ið vøran verður koyrd út, ella kundin heintar hana í handlinum.
Við nýggju Microsoft NAV heildarloysnini frá Stýr er Expert til reiðar til næstu 10 árini.


text:
Gátuførar hendingar - Hinumegin
Bókadeild Føroya Lærarafelags
- Síður: 32
- Útgávuár: 2016
- Upprunamál: enskt
- Innbinding: heft
- Rithøvundur: Anne Rooney
- Týðari: Pauli Hansen
Vit hoyra um fólk, sum siga seg tosa við andar hjá deyðum fólkum. Onnur hava fingið ymist týdningarmikið at vita í dreymi.
Bókin leiðir okkum á eina ferð gjøgnum mangar loynidómar.
Vit hoyra um eina kvinnu, sum dugdi at síggja, at Titanic fór at søkka. Vit hoyra eisini um eina kvinnu, sum segði seg minnast ræðuleikar fyri 800 árum síðan. Tónaskøld, sum halda fram at gera tónleik, eftir at tey eru deyð. Og mangt mangt annað!


text:
Fyribyrging av Saprolegnia á rognum hjá æbogasílum
Prevention of Saprolegnia on rainbow trout eggs
BS-uppgáva í lívfrøði, juni 2004, Náttúruvísindadeildin
Skrivað hevur: Sølvi Espeland og Petra E. Hansen
Innanhýsis vegleiðari: Eyðfinn Magnussen
Uttanhýsis vegleiðari: Petur S. Østergård
Samandráttur
Á vári 2004 vórðu eygarogn hjá ælabogasílum viðgjørd fyri at fyribyrgja soppi (Saprolegnia). Til hetta vórðu evnini Ibiza salt, brintyvirilta og BioCare í ymiskum styrkjum og tíðum nýtt. Viðgjørt varð tvær ferðir um vikuna. Fyri hvørja viðgerð varð funnð útav, hvussu væl hon forðaði soppavøkstri, hvussu klekiprosentið var og hvussu nógv prosent vórðu kryplar. Hesi úrslit vórðu samanborin við úrslit fyri negativan kontroll, sum onga viðgerð fekk, og við positivan kontroll, sum fekk viðgerð við Pyceze, sum í løtuni verður mett at vera besta viðgerðarevnið móti soppi á rognum. Eingi av evnunum vóru betri enn Pyceze, men brintyvirilta hevði hagfrøðiliga sæð eins góð úrslit og Pyceze, undantikið fyri soppismittu, sum var hægri fyri viðgerðirnar við brintyviriltu. Ibiza salt og BioCare kunnu ikki sigast at vera vælegnað at viðgera við, tí viðgerðirnar við Ibiza salti høvdu á leið somu úrslit sum eingin viðgerð og BioCare sá út til at vera eitrandi fyri rognini.
Soppur, sum hevði smittað laksarogn, varð staðfestur at vera av slagnum Saprolegnia sp. Hóast tað ikki varð staðfest, varð gingið út frá, at soppurin, sum smittaði sílarognini, eisini var av hesum sama slagnum. Tal av soppasporum í inngangandi vatninum øktist meðan viðgerðirnar vardu, men einki samband var millum sporatalið og smittu av rognunum.
Abstract
In spring 2004 pre-eyed eggs of rainbow trout (Oncorhynchus mykiss) were treated against saprolegniasis with Ibiza salt, hydrogen peroxide, and BioCare at different concentrations and exposure durations twice a week. The fungistatic effects, hatching rates, and cripple rates were compared to those of negative control, which received no treatment, and to those of positive control, which was treated with Pyceze, currently considered the best treatment option against saprolegniasis. No treatments were better than Pyceze. However, hydrogen peroxide treatments were statistically as good as Pyceze with the exception of fungal infection which was higher for the hydrogen peroxide treatments. Ibiza salt and BioCare can not be recommended as Ibiza salt treatments were no better than no treatments at all and BioCare seemed to be toxic to the eggs.
Fungus infecting salmon eggs was identified to be Saprolegnia sp. Although not identified it was assumed that it was this same species that also infected the rainbow trout eggs. The number of fungal spores in the intake water decreased during the treatment period but there was no connection between number of spores and infection of the eggs.


text:
Í farnu viku søgdu føroyskir og danskir serfrøðingar frá um happing í skúlanum, ikki bara tí føroyska, men í øðrum londum við. Her tulkar Claus Reistrup fyri Dorte Marie Søndergaard og Helle Rabøl Hansen, tað sum Olga Biskupstø og Katrin av Kák siga av talarastólinum í Løkshøll. Høvið var heimliga kanningin hjá Mentamálaráðnum
, sum Olga og Katrin løgdu fram í vár, og sum Nám hevur gjørt eina temasíðu
um, nú allir lærarar vórðu bodnir á raðstevnu, fyrra dagin í skúlanum við Løkin og seinna dagin í skúlanum við Løgmannabreyt.
Lagið var í báðum førum framúr, hóast hann í seinna førinum øtlaði veðrið, so fleiri lærarar rýmdu á middegi. Men í Løkshøll hevði Jóhan Mortensen yrkt ein góðan og stuttligan felagssang til høvið, har hann spældi gittar, og ljós- og ljóðteknikarin og ikki minst gyklarin, Ásbjørn Berthelsen, spældi á flygil. Tað rungaði í salinum, ið er framúr til felagssang og altskyns ljóðarbeiði.
Eins og í nýggju skúlunum í Havn er skúlin við Løkin prýddur við myndlist. Oggi Lamhauge, sum er av hesum leiðum, hevur gjørt ein heilan vegg við oyrum, sum lurta. Hússh lurta, siga øll oyruni. Og í eini aðrari gongd hava lærarar og næmingar sett hondina á veggin, akkurát sum franski felagsskapurin SOS Rascisme, sum eg vitjaði við einum tíggjunda flokki í París í 1989. Í báðum førum er hondin sterka og einfalda ímyndin. Áskriftin við Løkin er Betri er bøtandi hond og franska áskriftin er Touche pas a mon Pote, Legg ikki hond á mín vin.
Glóðin var búmerkið á ráðstevnuni. Hon sæst aftur í faldara og øllum boðum um dagførda vitan um happing. Føroyska kanningin varð gjørd í fimtu, sjeyndu og níggjundu flokkunum ein avtalaðan dag í farna skúlaári. Øll sum vóru í skúla, 1995 næmingar, hava svarað. Hetta er 94% av árganginum, sum tilsamans er 2.125 næmingar. Í kanningini kemur fram, at tað ringasta er ræðslan fyri at verða útihýstur og ikki sleppa við, tá hini eru í felag. Tað kann koma so vítt, at bæði andi og atferð í flokkinum sløkkir fyri allari empati, tað er íkenslu og innliving, yvirfyri einum næmingi í flokkinum, sum av onkrari orsøk verður so illa dámdur, at hann er óynskur. Hann er einki alíkavæl, hann er sjálvur úti um tað, hann og hansara slag, kann verða sagt. Í flokkinum leggja vit hann undir eitt empatisk lok og steingja hann úti úr øllum felagsskapi, har vit hava ávirkan. Hann er ein paria.
Heimafturkomin frá báðum happingarráðstevnunum, berast tíðindi úr París, har yvirgangsmenn hava skotið frá hond, dripið mong og sárað enn fleiri. Í blindum yvirgangshaturi mitt í París eitt fríggjakvøld. Aftursvarið kemur beinanvegin frá franska forsætisráðharranum Hollande. - Vit eru í kríggi, vit lýsa landið í undantaksstøðu og so bumba vit Sýria, sigur hann. Samstundis skriva Facebookvinir við mynd og navni, at hetta er islamska sóttin, sum nú ger um seg. Útlendskir politikarar, lukkutíð enn eingin føroyskur, men eisini eina amerikanska forsetavalevnið, siga tað sama. Bara vápn kunnu verja okkum, og so er at skjóta hetta illgresið frá hond, eisini børn og konur. Onnur hugleiða í álvara um, at tað er í lagi, at fólk verða dripin í krígsherjaðum londum, meðan tað ikki er í lagi, at nakar letur lív av terroristum í mentaðum friðarlondum sum Fraklandi. Ein franskur konfliktgranskari roynir at sláa kalt vatn í útvarpsblóði á middegi, men tankin um ringastu floksmekanismu í skúlahølinum í allari verðini stingst uppá meg. Hetta var tað, sum øll serfrøðin ráddi frá at gera. At vit steingja fyri allari empati og bumba tey uttan fyrilit. Tað var ikki hetta, vit lærdu hesar báðar fakligu dagar um happing í skúlanum, hósdagin og fríggjadagin. Munnu tað vera skúlar og flokkar, ið hava útihýst og marginaliserað hesar unglingar, sum allir eru føddir í Fraklandi, ið saman við Grikkalandi er vøggan í Evropa, tá vit tosa um fólkaræði og frælsi í okkara heimsparti? Ella er okkara Evropa um at detta sundur í ræðumyndum, tí allar hendur, uttan tær í vápnasmiðjunum, hava slept?


text:
Flottu damurnar omanfyri hava ótrúliga flottar brýr! Ikki allar kvinnur eru vælsignaðar við flottum brúm sum útgangsstøði, men sum oftast kann man fáa nógv burturúr við at arbeiða við tí, sum man hevur. Mín ferð innan økið hevur leitt meg ígjøgnum eina rúgvu av produktum. Fyrst brúkti eg eygnaskugga at markera brýrnar við. Eg brúkti Charcoal Brown men fór síðani at brúka Omega, tí fyrrnevndi var ov myrkur. So royndi eg meg við Brow Drama maskara frá Maybelline, og dámdi væl at úrslitið ikki gjørdist so 'puturligt', men við hesum riggar ikki at fylla brýrnar út. Eftir tað royndi eg ELF Studio Eyebrow Kit í eina viku ella tvær, men hetta var ov ólagaligt at arbeiða við. Nú havi eg brúkt Anastasia Brow Wiz í skjótt ein mánaða, og eg eri seld. Náttúrligt úrslit, lætt at arbeiða við og gott litúrval. Dýrt, men gott. Hourglass Arch Brow blýanturin hevur fingið sera góð ummæli og viðmæli frá vakurleika-bloggarum, og hetta er eisini tann næsti sum eg kundi hugsað mær at roynt.
26.4.14
18.4.14
Printa títt egna gávupappír
Eg elski DIY projekt, og serliga tey sum enda við at síggja eitt sindur professionell út. Tí dámar mær eisini serstakliga væl heimasíðuna Mini-eco, ið er ein forferdiliga kul heimasíða við alskyns DIY-projektum. Gávupappír, origami, kort til serlig høvi og guirlandir er bert eitt lítið úrval av projektunum, ið man kann finna uppskriftina til á Mini-eco.
Í trá við áhugan fyri DIY-projektum, dámar mær eisini at gera eitt sindur eyka burturúr tá gávur skulu pakkast inn. Á Mini-eco ber til at printa gávupappír við ymiskum mynstrum. So einki pappír at pakka gávurnar inn við? Einki problem, printa bara eitt av hesum út. Leinkjur til postini um DIY-gávupappír eru her og her
Í trá við áhugan fyri DIY-projektum, dámar mær eisini at gera eitt sindur eyka burturúr tá gávur skulu pakkast inn. Á Mini-eco ber til at printa gávupappír við ymiskum mynstrum. So einki pappír at pakka gávurnar inn við? Einki problem, printa bara eitt av hesum út. Leinkjur til postini um DIY-gávupappír eru her og her
17.4.14
14.4.14
Girls - Beach House
Á blogginum nú ein dagin rósti eg bólkinum Haim fyri seriuna í videolagnum til lagið If I Could Change Your Mind. Og nú er ein onnur seria á skránni á Olsen Olsen. Vit báðar fylgja við í Girls, og parturin Beach House í sesong 3 var ótrúliga góður. Eitt, sum gjørdi henda partin serligan, var tá tær fýra vinkonurnar læra seg eina seriu og framføra hana.
Nú ein dagin datt eg framvið eitt video, har koreografurin handan seriuna fer ígjøgnum allar rørslurnar, so til ber at læra seg dansin. Hvør veit, kanska verður hetta tær nýggju 'Saturday Night Fever'-moves. Hetta er í hvørfall stuttligt at hyggja at
13.4.14
Ynskilisti
By Malene Birger, Partisan turriklæði // Dior, Gel Coat // Shu Uemura, New Generation Eyelash S Curler // Hungursleikirnir bøkurnar eftir Suzanne Collins // Comme Des Garcons Play, stríput troyggja // David Rio, Tiger Spice Chai
Gávukort til biograf // Nagel, ljósastaki // Elizabeth Arden, Untold // Gávukort til matstovu // Nike Pro Shorts // Nars, Radiant Creamy Concealer í Vanilla
Inside Llewin Davis, Soundtrack á LP // Zara, leðurjakki // Arkitekta-lampa // Louis Poulsen, AJ Floor lampa //
'To Do List' blokkur // The Body Shop, Camomile Sumptuous Cleansing Butter // Hourglass, Arch Brow Sculpting Pencil í Soft Brunette
Eg havi føðingardag seinast í hesum mánaðinum, og eg gleði meg sum eitt lítið barn. Mungi javnan eftir lagkøku frá Kaffihúsinum eftir gomlu uppskriftini hjá Frants Restorff, ið eg endiliga fari at kunna eta á degnum.
Fleiri hava latið meg vita, at eg eri torfør at keypa gávu til. Kanska serliga tí at um eg ynski mær okkurt, keypi eg tað aloftast sjálv. Kortini havi eg megnað at savna ein lista av ynskjum, og vænti at fleiri verða glað fyri hann. Her er bæði dýrari lutir, ið eg droymi um at eiga, og ymiskt fyri ein meira rímiligan penga. Eg fylli heili 26 ár, og gleði meg at síggja hvat árið hevur í væntu fyri meg og míni.
Fleiri hava latið meg vita, at eg eri torfør at keypa gávu til. Kanska serliga tí at um eg ynski mær okkurt, keypi eg tað aloftast sjálv. Kortini havi eg megnað at savna ein lista av ynskjum, og vænti at fleiri verða glað fyri hann. Her er bæði dýrari lutir, ið eg droymi um at eiga, og ymiskt fyri ein meira rímiligan penga. Eg fylli heili 26 ár, og gleði meg at síggja hvat árið hevur í væntu fyri meg og míni.
11.4.14
HAIM - If I Could Change Your Mind
Tað kann gott vera at tað regnar og hevur regnað í allan dag, men inni er turt og heitt, Mini Egg eru í búkinum og gott lag er á skránni. Gott lag bæði so og so, tí hetta lagið er friggin' gott! Serliga dámar mær eisini flottu seriuna í videolagnum. Full-screen og volume'una upp! Gleði meg at hoyra hesar damurnar á Roskilde Festival 2014.
10.4.14
Hilma af Klint á Louisiana
Louisiana er eitt fantastiska vakurt stað og listasavnið hevur nógvar áhugaverdar framsýningar ígjøgnum árið. Eg má fara at leggja leiðina framvið og hyggja at nýggju framsýningini Hilma af Klint. Mær dámar ótrúliga væl abstraktu listina hjá Hilmu Klint. Pastell og klárir litir, øðrvísi motiv og format, og ikki minst hugmyndaheimurin í myndirnar eru partur av. Vitanin um religión kemur til sín rætt í samband við hugmyndaheimin hjá Hilmu, ið er rótfest í spiritismu og øðrum parapsykologiskum rørslum.
Á vitjanini skal eg heilt vist vitja handilin á Louisiana fyri at keypa eina plakat ella tvær og nøkur postkort.
Til ber at síggja myndir frá seinasta túrinum hjá okkum á Louisiana her. Tá var serframsýningin Half-a-Wind Show hjá Yoko Ono.
Á vitjanini skal eg heilt vist vitja handilin á Louisiana fyri at keypa eina plakat ella tvær og nøkur postkort.
Til ber at síggja myndir frá seinasta túrinum hjá okkum á Louisiana her. Tá var serframsýningin Half-a-Wind Show hjá Yoko Ono.
9.4.14
Chloé
Subscribe to: Posts (Atom)


text:
Mikudagin 22. mars 2017, vóru umboð frá Sjóvar kommunu á vitjan hjá NCC, á økinum við tunnilsmunnan og inni í tunlinum.
Fyrst vóru vit bodnir upp í tað stóru borimaskinuna, har ið 3 mans hava hvør sína uppgávu í sambandi við boringina. Vit fingu upplýst, at maskinan borar 148 hol, 6 metrar inn í grótveggin. Hetta arbeiðið tekur umleið hálvantriðja tíma. Tá ið teir hava skotið, verður grótið koyrt út úr tunlinum við stórum dumparum. Síðani fer ein onnur maskina inn fyri at gera klárt fyri eini nýggjari boring. Henda maskinan brekkar veggin og slættar vegin fyri tí stóru borimaskinuni.
Eisini bora teir nógv hol út í veggirnar og loftið. Langir trygdarboltar verða settir í hesi borihol, fyri at tryggja, at onki grót rapar niður. Beton við armeringsstáli í verður síðani sprænt upp á veggir og loft.
Tá ið verulig gongd er komin á arbeiðið rokna teir við, at teir skjóta umleið 2½ skot um samdøgrið, tvs umleið 15 metrar um dagin, tá ið tað gongur væl. Vit gingu inn á botn í tunlinum, og fingu upplýst at nú høvdu teir borað 90 metrar suður frá tunnilsmunnanum. Teir eru tó framvegis í eini innkoyringartíðarskeiði, so enn klára teir ikki 15 metrar um dagin.
Eisini vóru vit og hugdu at økinum, sum teir høvdu gjørt til goymslu og smiðju. Økið var sera væl planerað, og teir hava sett tvær hallir upp á økinum. Tann eina høllin verður nýtt sum goymsla av ymiskum í sambandi við boriarbeiðið og spreingingina. Henda høllin er nakað minni enn smiðjan.
sí myndir í myndasavninum


text:
Lívsstíls- og sølumessan nærkast
Tíðindaskriv:
Nú er bert ein
lítil vika til dyrnar verða latnar upp í Stórhøllini á Hálsi til stóru
Lívsstíls- og Sølumessuna, sum verður leygardagin tann 5. mai kl. 10.00
til kl. 20.00, og sunnudagin 6. mai frá kl. 14.00 til kl. 20.00.
Ein rúgva av ymiskum fyritøkum og stovnum fara í tveir dagar at vísa
fram, hvat tey kunnu bjóða sínum viðskiftafólkum, og messan er opin fyri
almenninginum báðar dagarnar.
Á messuni luttaka fyritøkur og stovnar innan alskyns økir, og tí er
einki at ivast í, at tað verður nakað fyri øll, sum vitja messuna.
Stórslignir
vinningar
Tað kostar 100 krónur fyri vaksin at sleppa inn á messuna, meðan børn
undir 12 ár sleppa ókeypis, um tey eru í fylgji við vaksnum.
Atgongumerkini eru báðar dagarnar við í lutakastinum um stórslignar
vinningar. Leygardagin verður drigið lut um flogferðir til bæði Malta, Lissabon
og Gran Canaria við Atlantic Airways, meðan tað sunnudagin verður drigið lut um
ferðaseðlar til Malta og til Lissabon við Atlantic Airways.
Haraftrat verður lutakast um ein familjuferð við Norrønu og um eina
kaffimaskinu frá Jura fyri nærum 10.000 krónur.
Meiri kunning er at síggja á heimasíðuni www.lsm.fo


text:
Maersk Tankers og Torm gevast í Iran eftir Trump-avgerð
Bæði Maersk Tankers og Torm avbróta
sáttmálarnar við Iran í november í ár – samstundis sum USA tekur seg úr nógv
umrøddu kjarnorkuavtaluni við Iran.
Sambært
Shippingwatch merkir avgerðin hjá USA at taka seg úr kjarnorkuavtaluni við
Iran, at Maersk Tankers, sum holdingfelagið hjá Mærsk-familjuni eigur, fer at
steðga avtalunum við Iran í november í ár. Tað snýr seg um sáttmálar ella
avtalur, sum vórðu gjørdar fyri 8. mai.
Shippingwatch vil
vera við, at uppsagda kjarnorkuavtalan fær fleiri reiðarí at óttast fyri, at
tey fara at missa atgongd til pening í amerikonskum bankum, og at tey heldur
ikki fara at hava atgongd til upplýsingar um ivasom tryggingarmál.
Eisini Torm fer at
gevast við sínum handilsvirksemi í Iran í november, skrivar
ritzau-tíðindastovan.
- Vit fylgja væl
við gongdini, og vit fylgja altíð reglunum. Tískil eru eisini vit givin at gera
nýggjar avtalur í Iran, sigur Nina Lomborg, senior communications manager hjá
Torm.
Kelda:
Shippingwatch og ritzau


text:
Pætur Mikli
Pætur Mikli (30. mai 1672 - 8. februar 1725) stýrdi Russlandi saman við hálvbeiggja sínum Ivani 5. (1682-96) og stýrdi síðan einsamallur til 1725. Hann setti sær fyri at gera avbyrgda og afturútsiglda landið til eitt stórveldið í Evropa. Á ferð í Vesturevropa, sum vardi í 18 mánaðir (1697-98), fekk hann sær vitan um alskyns viðurskifti. Heimafturkomin nýtti hann vitanina sum fyrimynd fyri at broyta almennar russiskar stovnar og siðir. Hann setti í gildi nýggjar stýrisskipanir, stuðlaði útbúgving, umskipaði kirkjuna, og tá ið embætismenn vórðu fluttir upp í starvi, var nú oftari hugt eftir dugnaskapi enn eftir ættarviðurskiftum. Hann sendi ungar russar til Vesturevropa at nema sær kunnleika um herlist, herflota og ídna, og hann bygdi upp ein yrkisher við 300 000 monnum og læt skipa landsins fyrsta herflota. Pætur kríggjaðist við Svøríki (1700-21) og vann sigur, og tá lá leiðin opin til Eystarasalt. Í 1703 grundaði hann St. Pætursborg innast í Finnlandsvík í Eystarasalti. Í 1712 gjørdi hann býin til høvuðsstað í ríkinum, og í 1721 útnevndi hann seg til zar í øllum Russlandi.
Pætur var meira enn 2 m høgur og av allar sterkastu monnum bæði til liksams og sálar. Hann var arbeiðssamur og viljasterkur, men kundi eisini vera ógvuliga harðrendur. Tey, sum vágaðu sær at seta seg upp ímóti honum, fingu ikki náði, enntá ikki hansara egni sonur var eirdur. Pætur var áhugaður í øllum arbeiði og íðin at gera alt sjálvur og lærdi seg tí at smíða skip, at væla um klokkur, at seyma skógvar, at skera út, at taka út tenn og skotvápnasmíð.


text:
Emil Juul Thomsen er deyður, 96 ára gamal. Í 2009, tá Havnin fylti hundrað, vóru Kinna Poulsen og eg og vitjaðu Emil, at velja millum teir mongu málningar av Steffan Danielsen (1922-1976), sum hann átti. Eftir at hava skoðað allar málningarnar inni hjá Emili 20. apríl 2009, vórðu seytjan málningar eftir Steffani valdir til framýningina Nólsoyarmálarin, sum lat upp á Látrinum á ovastevnu, 16. august 2009.
Borgarstjórin, Heðin Mortensen, endaði setanarrøðuna á Látrinum henda dag í 2009 við hesum orðum:
Listamaðurin sjálvur hevur ikki verið millum okkum í 32 ár, og 28 ár eru liðin síðani myndir hjá Steffani Danielsen síðst vórðu sýndar fram. Men varðveitslan av málningum hansara hevur alla tíðini verið eitt hjartamál hjá Emil Juul Thomsen.
Vegna Tórshavnar kommunu skal eg tí veita honum og hansara næstrafólkum, kanska serliga Bjørn og vertsoninum John, eina hjartans tøkk.
- Emil, uttan tína umsorgan fyri listini hjá Steffani Danielsen varð henda framsýning aldri vorðin til. Í hvussu er ikki her úti, í bygdini hjá Steffani sjálvum.
Vit lýsa frið yvir minnið um Emil Juul Thomsen.


text:
Í Akrabyrgi við Sumba høvdu nakrir Frísar bústað sunnast á Suðuroy. Tá ið sóttin svarta kom til Suðuroyar, doyðu øll frísahúsini út; - tó slapp eitt undan sjúkuni, og kallast húsbóndin í tí “bóndin í Akrabyrgi”. Hann var viðgitin maður fyri styrki og átti átta prúðar og reystar synir.
Um somu tíð hesin bóndin livdi, er sagt, at grundvøllurin var lagdur til kirkjumúrin, sum stendur enn í Kirkjubø í Streymoy. Bispurin, sum tá sat í Kirkjubø, kallaðist Mús, sum tó mundi vera eyknevni. Hann píndi stórar skattir út av føroyingum at fáa kirkjuna bygda sum prýðiligast; - hetta líkaði øllum illa, og allir, ið búðu fyri sunnan Hórisgótu (í Suður-streymoy, Sandoy, Skúvoy og Suðuroy), synjaðu fyri at geva skattin og bundu felag sín ámillum at halda móti bispinum. Men bispurin fekk allar norðanmenninar at halda við sær ímóti hinum. Norðanmenninir skuldu koma saman í Norðstreymoy og samla lið fyri at herja á hinar og kúga teir undir biskupin; men tá ið sunnanmenn fingu njósn av hesum, tóku teir seg eisini saman í flokk og fóru sum skjótast norður í móti teimum.
Í Mannafelsdali, sum er norðan fyri Kalbaksbotn, møttust herirnir og ruku saman í bardagar. Sunnanmenninir vóru við undirlutan og máttu víkja; har varð stórt mannfall; í dalinum síggjast enn mangir heyggjar, hvar teir sigast at vera grivnir, sum fingu bana í hesum bardaganum; grasið er reytt, og er tað sagt at vera komið av blóðinum, sum har fleyt. Fyri norðan dalin stendur ein stórur steinur, sum kallast “Brynjumannaborð”, og tað er søgn, at hann hevur fingið navn av tí, at norðanmenninir hildu sigursveitslu har, tá ið sunnanmenninir flýddu. Oman á hesum klettinum liggur ein steinur, sum norðanmenninir høvdu til hav; hann, ið ikki var mentur at hevja steinin upp frá undirlaginum, slapp ikki við hinum í bardagan.
Árið eftir komu sunnanmenninir aftur at hevna henda ósigur, teir høvdu havt. Tá stóð stríðið í dalinum við bygdina í Kollafirði, og nú fingu sunnanmenn sigur. Teir høvdu fingið bóndan í Akrabygi og synir hansara at vera oddamenn og ganga fremstir í bardaganum.
Tvey vikingaskip, sum høvdu verið fyri sunnan, høvdu teir fingið at hjálpa sær, og tey vóru komin norður at herja og ræna víða hvar í bygdunum fyri norðan; tí sluppu mangir av norðanmonnunum ikki heiman, av tí teir tordu ikki lata konufólkið vera einsamalt heima, meðan hesum hernaðinum var at kvíða fyri.
So bar til hesa ferðina, at sunnanmenn vunnu sigur av hinum partinum og drupu nógv fólk. Bispurin mátti flýggja undan og slapp heil-bjargin til Kirkjubøar á bispasetrið, men sunnanmenninir vildu ikki skiljast sundur, fyrr enn teir høvdu fingið bispin dripnan, og fóru tí eftir honum. Tó tordi eingin at bróta dyr at fara inn at leggja hendur á hann, tí allir bóru teir ótta fyri at verða settir í bann av páva-num, og tí fingu teir bóndan í Akrabyrgi, sum var heiðin, at drepa hann. Hann stóð úti og rópaði inn í stovuna: “Er hin rádni Mús við hús?” Bispurin svarar:
“Nú situr Mús at kvøldmáltíð við borði,
hann firraðist ei fyri mætari manni í norðri,
men viti tú Belsmaðurin reiði,
at Mús vil matnáðir eiga!”
Bispurin fór tá upp frá borði, læt seg í bispabúnaðin og slapp upp á kirkjumúrin við øksi í hendi at verja seg við har. Akrabyrgisbóndin og synir hansara tordu ikki at søkja at honum har, tí at hann hevði vápn, og múrurin var vígdur. Tó lovaðu teir, at hann skuldi ikki sleppa og vóru tí standandi undir múrinum at forða honum at koma omanaftur av honum, fyrr enn hann gavst sjálvur.
Í tríggjar nætur og dagar helt so hetta við; men tá ið triði dagurin var liðin at kvøldi, fell bispurin í óvít av svongd og tosta og datt út av múrinum niður á jørðina; hann raknaði tó við av fallinum, men tá varð hann straks dripin av bóndanum.
Tá ið bóndin í Akrabyrgi var deyður, settu synir hansara búgv í Sumba og vóru kristnaðir.
V.U. Hammershaimb: ”Færøsk Anthologi I”, 1891


text:
Løgting
Løgtingið er hægsti politiski myndugleiki í Føroyum. Løgtingið viðtekur lógir um, hvussu samfelagsviðurskiftini í Føroyum skulu verða skipað. Á løgtingi sita fólk, ið vald eru av øllum teimum, sum hava valrætt í Føroyum, og sum hava verið á vali. Vanliga er val til løgtingið fjórðahvørt ár. Eitt valskeið er fýra ár. Tað merkir, at løgtingslimur er valdur fyri fýra ár í senn. Tó kunnu løgtingið og løgmaður samtykkja, at val skal vera, áðrenn eitt fýra ára valskeið er runnið. Føroya løgting hevur røtur heilt aftur til landnámstíðina umleið 825 og er við tí lóggávuvaldi, sum løgtingið fekk við heimastýrislógini 1948, sostatt eitt hitt elsta lóggávuting í heiminum.
Innihaldsyvirlit
Søga[rætta | rætta wikitekst]
Upprunaliga var tingið eitt alting, sum bæði hevði dómsvald og lóggávuvald. Útinnandi vald var einki í landinum. Tað var tí ættin, ið setti eitt nú dómar altingsins í verk. Eftir at Føroyar umleið 1035 gjørdust norskt skattland, minkaði vald altingsins. Altingið gjørdist í 1300-1400-talinum til eitt løgting, hvørs høvuðsuppgáva var at vera dómsvald. Løgmaður, sum tingformaðurin nevndist, varð nú tilnevndur av kongi, og løgrættumenn, sum tingmenn nevndust, vórðu tilnevndir av kongsins umboðsmanni í Føroyum. Um 1380 komu Føroyar saman við Noregi undir Danmark, men oyggjarnar høvdu tó eina serstøðu sum gamalt norskt land. Hóast hesa gongd varðveitti Føroya løgting ávirkan á lóggávu og landsins stýri fram til tíðarskeiðið við einaveldi, sum byrjar frá umleið 1660, tá myndugleiki løgtingsins av álvara tók at vikna. Henda gongd endaði við, at aldagamla Løgtingið varð avtikið við kongligari fyriskipan í 1816, samstundis sum dómsvald Løgtingsins varð lagt til aðrar stovnar, eitt nú Føroya rætt.
Tá ið Danmark 1849 fekk frælsa grundlóg, komu Føroyar undir hesa lóg, og gjørdi hon sostatt enda á tí serstøðu, Føroyar høvdu havt fyrst í norska ríkinum og seinni í danska. Við grundlógini gjørdust Føroyar formliga ein partur av danska ríkinum. Í Føroyum vóru mong, sum vildu hava Løgtingið endurreist, eitt nú fyri at amtmaðurin ikki einsamallur skuldi ráðgeva donskum myndugleikum við lóggávu fyri Føroyar. Tann, ið stríddist sum mest fyri hesum og sum heild fyri at vinna føroyingum frælsari politiskar ræsur, var Niels Winther
Tann 26. mars 1852 kom ríkisdagslógin um, at Føroya løgting skuldi setast aftur á stovn. Tingið fekk tó ikki lóggávuvald, men var í roynd og veru bert eitt amtsráð. Men hóast endurreista løgtingið hevði lítlan politiskan myndugleika, so fekk tað sum frá leið týdning bæði sum umboðan mótvegis stjórnini og sum eitt forum, har politiskt áhugaðir føroyingar kundu vinna sær politiskar royndir. Endurstovnaða løgtingið helt eftir fornum siði sín fyrsta tingfund ólavsøkudag 1852, eftir at tingmenn frammanundan høvdu verið til gudstænastu í Havnar kirkju.
Løgtingið og tess myndugleiki eru munandi broytt frá 1852 til í dag. Á endurreista løgtinginum var amtmaðurin tingformaður, men í 1923 varð skipanin broytt soleiðis, at løgtingsformaðurin varð valdur av tingmonnum. Í 1935 fekk løgtingið heimild at krevja inn løgtingsskatt, og undir seinna heimsbardaga virkaði Løgtingið í roynd og veru sum ein lóggevandi stovnur. Tá seinni heimsbardagi endaði 1945, var sjálvsstýrisrákið so sterkt, at eingin vildi venda aftur til amtsstøðuna, ið hevði verið galdandi, til kríggið brast á, og Føroyar vórðu hersettar. Eftir drúgvar samráðingar millum Føroyar og Danmark og eftir eina fólkaatkvøðu, har ein lítil meiriluti var fyri loysing, var heimastýrislógin sett í gildi hin 1. apríl 1948. Við hesi lóg fekk Føroya løgting lóggávuvald á ávísum lóggávuøkjum. Við nýggjari stýrisskipanarlóg frá 1995 var parlamentarisman knæsett sum politisk meginregla, eins og tingið við hesi lóg gjørdist meira líkt øðrum lóggávutingum í Norðurlondum.
At skipa løgtingið[rætta | rætta wikitekst]
Arbeiðið hjá Løgtinginum er at gera lógir. Fjórða hvørt ár verður løgtingsval, Til 2007 sótu millum 27 og 32 umboð á Løgtingi, men við broytingini til 1 valdømi í 2008 er tingmannatalið fast 33. Okkara politiska skipan byggir á politiskar flokkar. Hvør politiskur flokkur hevur sín egna politikk, sum hann ynskir at fremja á løgtingi. Veljarin velur ein flokk, ella eitt valevni á listanum hjá flokkinum, og atkvøðurnar verða roknaðar til tinglimir eftir at atkvøðurnar eru taldar. Oftani eru fleiri flokkar noydd at semjast og ganga saman at føra ein politikk, tí sjáldan fær ein einstakur flokkur meirilutan í valinum. Tá ið fleiri flokkar semjast um ein politikk, eitur tað ein samgonga.
Løgtingið er gjørt av nevndum og formansskapi, og í Føroyum eru 7 fastar nevndir: Fíggjarnevndin, Uttanlandsnevndin, Landsstýrismálanevndin, Vinnunevndin, Trivnaðarnevndin, Mentanarnevndin og Rættarnevndin. Hesi nevndini skulu veita og geva Landsstýrið og Løgtingið tilmæli í málum. Í Løgtinginum eru 45 fastir nevndarsessir, so tað merkir, at tá bert 32 løgtingslimir eru, kemur onkur at sita í minst tveimum nevndum. Møguligt er at skipa fleiri nevndir, sum geva tilmæli í ávísum málum, um tað er neyðugt. Tó mugu hesar nevndini bert sita til teirra mál er liðugt, og ikki longri enn til tingsetan endar. Allir borgarar kunnu koma við hugskot til ein nýggj løgtingslóg, men bert løgmenn, landsstýrismenn ella løgtingslimur kunnu leggja lógaruppskot á tingið. Hvørt lógaruppskot skal hava tríggjar viðgerðir, og soleiðis verða lógini viðgjørd á Løgtinginum:
- Viðgerð: Har verður tosað um málið, og málið verður sent í ein hóskandi nevnd til viðgerð.
- Viðgerð: Um broytingaruppskot eru, verða tey viðgjørt í tinginum. 2. Viðgerð endar við atkvøðugreiðslu.
- Viðgerð: Hetta er tann endaliga viðgerðin. Eitt politiskt orðaskifti verður, og lógaruppskotið verður samtykt um meirilutin eru fyri.
Tá ið lógir verða gjørdar, syrgir Landsstýrið fyri, at lógirnar verða útinnað og at lógirnar rigga í gerð. Løgmaður tilnevnir landsstýrismenninar, og hevur eftirlit við arbeiðinum hjá Landsstýrinum.
Hóast Løgtingið hevur valdið, syrgja fakfeløg fyri so góðum korum fyri teirra limir sum møguligt. Tað er í málum sum løn, arbeiðsumstøður, eftirløn o.s.fr. Um lógir skulu gerast, og lógirnar ávirka økini hjá limirnir, kunnu fakfeløg ummæla lógini og hjálpa til við at smíða lógaruppskotið áðrenn tað verður lagt fyri tingið. Á tann háttin kann man siga, at fakfeløg eru við til at ávirka politiskar avgerðir. Eisini sæst áhugabólkar og áhugafeløg sum eisini ávirka politiskar avgerðir og fylgja væl við í politikki. Ein ‘lobbyist’ er ein ið er við í ein áhugabólk, og royna at ávirka politikarar ella koma við hugskot.
Floksbýtið á løgtingi 2004 - 2008[rætta | rætta wikitekst]
Á løgtingsvalinum 20. januar 2004 vóru 31.788 fólk á vali, hetta er ein valluttøka uppá 92,3%.
Løgtingsnevndir[rætta | rætta wikitekst]
Sí eisini[rætta | rætta wikitekst]
Keldur[rætta | rætta wikitekst]
- Thorsteinsson, Arne: Ráðstova-gildisskáli-tinghús. Í: Mondul, nr. 3, 1978.
- Petur Ove Petersen, Tú og samfelagið 1 (1996).


text:
Eingin lóggáva fer at verja oyruni
politikkur22-12-2016 - 16:40 - Jóanis Nielsen
"Eingin lóggáva er á økinum og ætlanin er heldur ikki at gera nakra lóg.” Tað sigur Sirið Stenberg, landsstýriskvinna í svari til fyrispurning frá Helga Abrahamsen úr Sambandsflokkinum, sum spurdi um reglur fyri ljóðstyrki á almennum støðum.
Helgi Abrahamsen vildi hava at vita, um nøkur lóg er fyri, hvussu harður tónleikur kann verða spældur á almennum støðum, bæði innandura og uttandura, men sambært svarinum frá landsstýriskvinnuni er eingin lóggáva á økinum. Tó er ein kunngerð lýst, sum í serligum førum kann gevur bý- og bygdarráðum ávísa heimild, um so er at óljóð er til álvarsligan ampa fyri fólk í búgva nærhendis. Tað vil við øðrum orðum siga, at eingin avmarking er fyri ljóstyrkini á sjálvum staðnum, so leingi sum tað ikki órógvar grannalagið.
Sirið Stenberg vísir á, at tað er kommunustýrið, sum er myndugleiki á økinum, og kann geva boð um ábøtur, ella, um so skal vera, banna virkseminum, um tað verður mett at vera til álvarsligar ampar fyri grannar. Hon upplýsir eisini, at í løtuni verður ikki arbeitt við at áseta nærri reglur fyri hetta økið.


text:
Leikurin “Orsaka, ið tey spæla á Tjóðpallinum í løtuni er eitt stuttligt og undirhaldandi innlit í verðina, sum vaksin í okkara samfelag, ja, tað er yvirdrivið, ja tað prikar, men tú kennur teg heilt víst onkuntíð aftur.
Hvat handlaði hann um, spurdi smílandi bartendarin í Sirkus?
Ja, hvat handlaði hann um? Tað er forbiðið ringt at siga, um leikin “Orsaka”, ið eg júst hevði sæð á Tjóðpallinum.
Tað er nógv nemmari at siga, at leikurin er góður, at siga, at hann er serstakliga væl spældur, at pallmyndin er framúr góð, og at hann er væl settur upp, hóast okkurt smávegis kundi verið betri.
Tað hevur ljóðað, at leikurin hevur verið seinkaður eitt sindur, tí tey ikki vóru klár, og tað kann illa undra. Tí hetta er ein ótrúliga krevjandi leikur fyri leikararnar.
Hann fysiskt krevjandi, tí tær tríggjar, ið spæla hann, skulu ígjøgnum so ótrúliga nógv, meðan tær spæla. Her er koreografi av ymsum slag, her er beinleiðis fitness, her er klatran og kastan og standan á høvdinum, alt meðan dialogar og monologar vera framførdir sannførandi og inniliga.
Hetta prikar teg, tí tú av og á kennur aftur tínar ringastu síður, tínar mest ólógligu tankar. Hetta er erligt og fer beint inn í hjarta. Hetta er so beinrakið, at man kann ikki lata vera við at flenna.
Men hetta er eisini ein leikur fyri vaksin fólk. Evnini, ið leikararnir so meistarliga framføra eru vaksin evni, hetta eru kenslur og støður, ið foreldur kenna, íð fráskild kenna, ið gift fólk kenna og sum vaksin fólk kenna. Okkurt frá heilt skeivum, yvirdrivnum og beinleiðis undarligum vinklum, ið gera tað uppaftur meira undirhaldandi.
Tær tríggjar Jensina Olsen, Beinta Clothier og Gunnvá Zachariassen lýsa tankar, støður og tulkingar av kenslum, nakað so meistarliga, vit eru heppin at eiga so dugnaligar sjónleikarar.
Men aftur í Sirkus. Svarið til smílandi bartendaran bleiv, at sjónleikurin handlar nokk ikki ordiliga um nakað, hetta eru gerandismyndir, ið mest minna um eina røð av smá leikum.
Um tað er av tíðarneyð, ella um orsøkin er onkur onnur, so sat eg tó onkra løtu við eini kenslu av, at summar scenur kundu verið strammaðar upp og gjørdar nakar styttri, tí tær takað ferðina út úr leikinum. Tað vóru enntá onkrar, ið beinleiðis fingu áskoðarar at skeita eftir klokkuni á fartelefonskermum, ið tendraðu runt í áskoðaraplássunum. Tað er ikki eitt gott tekin.
Eisini er endin á leikinum eitt alvorligt antiklimaks, ið er keðiliga langt og serliga kiksað í mun til stuttliga og livandi leikin. Hetta er ein ommer, og skuldi kanskað bara verið skorið burt. Men eg havi nú eisini eina serliga andstygd fyri tí Barbara Cartlands/Hallmark kort kenda.
Men hetta eru detaljur, ið ikki oyðileggja heildarinntrykkið av einum fantastiskum leiki.
Leikurin er stutt sagt eitt must, fyri okkum vaksnu, ið orka at flenna at okkara samfelag og tí leikluti, ið vit hava í tí. Skundið tykkum oman á Tjóðpallin.


text:
Tá ein hyggur gjøgnum gyltu avrikina í matstovuyrkinum síðan aldarskiftið, er torført at fáa eygað á kvinnur, sum gamlar bøkur altíð hava bundið at matgerð og køksarbeiði, eftir at menninir hava flett. Henda søguliga ímynd verður gjørd til skamma, tá vit mitt í Gongini, Heima í Havn, hitta Ingun Schiller til eitt prát. Hon er útbúgvin tænari og lærari, og her í Gongini síggjast hennara avrik best.
- Yrkisleiðin innan matstovuyrkið byrjaði á Maxim úti á Argjum í 1989-92, eitt fantastiskt tíðarskeið, ein nýggj, spennandi tíð innan føroysku matstovuvinnuna, sigur Ingun, sum varð við at byrja Nólsoyarstovu, og arbeiddi á Hotel Føroyum og umborð á Norrønu.
Veturin 1993-94 var Ingun í sveisisku alpunum í reto-romanska landslutinum, Graubunden, har tey tosa romanskt. - Eg fór faktiskt niður til Sveis at læra týskt, sigur Ingun, ið síðan hevur arbeitt freelance sum flogterna frá 1996 til 2000, meðan hon gekk á læraraskúla, og til hon fekk børnini Anna í 2001 og Jónas í 2003.
- Eg havi havt ein brennandi hug at fara undir egið virksemi, og kannaði ymiskt, m.a. McDonalds í 1999, og slapp upp í ovastu sovjettina á fund, men teir trúðu ikki uppá meg, sigur Ingun og yppir øksl í virðislønta Barbara Fish House.
- Í 2003 endaði eg í Loyvisnevndini sum umboð fyri vinnuna, og har fekk eg innlit í fleiri matstovur og roknskapir, og hetta virkaði ikki so avskrekkandi. Eg droymdi framhaldandi um at gera café, ella vera partur av eini café, og tá var líka við, at okkurt spurdist burturúr í Jinx. Men tá næstan alt var komið á mál, fingu vit hugskotið til hetta konseptið, og vildu heldur brúka peningin til okkara heilt egna virksemi, sigur Ingun Schiller.
- So sigur onkur við meg: "Ingun, skalt tú gera okkurt, skalt tú gera tað sjálv". Nú manglaði eg bara kokkin, og tá Eirikur helt, tað var ikki ómøguligt at finna ein kokk, og so byrjaði verkætlanin. Vit stovnaðu smápartafelagið Barbaru í 2005. Mítt barnaheim, sum varð leigað út, var koyrt í partafelagið, so felagaði hevði inntøkur. Alt hetta hevur borið til, tí vit hava gjørt alt sjálvi, og við vælvild frá banka hava vit bert goldið rentur. Samfelagið var eisini gjøgnum eina fíggjarkreppu hesi árini, sum seinkaði ætlanini. Harafturat letur Áarstova upp, sum bygdi á nakað sama konsept sum hjá okkum, men skjótt sóu vit fyrimunir við hesum, sum faktiskt gjørdist ein synergi effekt, heldur enn at taka mótið frá okkum, sigur Ingun.
- Vit hugsaðu at gera eina hugnaliga matstovu, Barbaru, við góðum og einføldum kjøti og fiskarættum fyri ein góðan prís. Nýggjastova varð ætlað til útleigan til ferðfólk, ella til smá selskap. Konseptið her inni í Barbara var at "spise eller bo i Barbara's hjem" ella "at eta í gomlum stovum". Síðani keyptu vit Dandastovu, tá vit fingu høvið. Her hugsaðu vit um eina café, einaferð í framtíðini. Vit ætlaðu at gera eitt rakstarfelag saman við einum kokki, so hann hevði ábyrgd av køkinum og eg av matstovuni. Vit vóru tá í sambandi við fleiri kokkar og persónar, men ongin vísti nóg góðan áhuga fyri projektinum. So vit fóru uttanlands at leita eftir kokki, ella finna ein ungan kokk, sum var eitt frískt sprell.
- Í 2013 stovnaðu vit sjálvi rakstarfelagið Gongin, sum skuldi reka virksemið, og sum skuldi finna onkran at reka køkin. Nú merkja vit nógv størri áhuga, og tá størsti matstovuaktørurin sær sama potentiali sum vit, halda vit, at tað er júst henda loysnin, ið okkara verkætlanin hevur brúk fyri. Fjúrtan dagar seinni varð sáttmáli gjørdur, og vit hava havt eitt gott samstarv, ið vit hava verið sera glað fyri. Í dag er fantastiskt at síggja virksemið í Gongini. Bilar koma við vøru, kokkar og tænarar renna millum húsini, eg elski hendan stemningin. Og so hava tey gjørt eitt so fantastiskt arbeiðið við at vinna virðislønir - sera, sera flott, sigur Ingun inni í Barbara Fish House, og leggur afturat:
- Vit sóu møguleikan við ferðavinnuni, tí frá apríl til september vóru ferðafólkabólkar javnan uttanfyri, og hetta var áðrenn ferðavinnan vaks. Vit hava notið tað, at hava livað í meldrinum av ferðafólkum, Norrønu, nógvari ferðslu og øðrum virksemi í Gongini. Tað eri eg í dag serstakliga fegin um, at vit gjørdu, sigur Ingun Schiller at enda í Barbara Fish House heima í Havn.


text:
Pál Joensen úr Vági heldur á at svimja skjótt, nú hann á UM í dag svam nýtt føroyskt met í 200 blandað við tíðini 2:11.33. Hetta var nærum eitt sekund betri enn gamla metið á 2:12.19, sum Kristian Martin Joensen setti í 1997; og venjarar á kantinum hildu at har avgjørt er møguleiki fyri at hann í morgin fer at taka metið eisini í 400 blandað frá Kristian Martin Joensen.
Harvið eru skjótt eingi met eftir hjá harkaliðnum úr 90-unum, og ættarliðsskiftið tí nærum fullfíggjað. Pál er so mikið góður firvaldasvimjari, at hann man fara at kunna taka metini í 50 og 100 firvald eisini, ella pressa onkran av hinum kempunum frá í dag til at seta met. Og so er bara, ‘bara’ bringuteinarnir eftir, har metini hjá Asbjørn Hansen, Inga Andreasen og Høgna T. Hansen spøkja.
Annars var hetta aftur ein heldur friðarligur dagur á UM, tá ið man sær burtur frá Pál Joensen. Uppmøtingin er ikki serliga góð til hesa unglingameistarastevnu – heldur ikki hóast seniorarnir eisini eru bjóðaðir við – og stemningurin er yvirhøvur rættiliga avdempaður. Kappingin koyrir heilt ókey, men har manglar eitt sindur av kríggi á kantinum,og har eru kanska í so fáar veruligar holmgongur millum svimjarar. Kanska tað kemur í morgin 🙂


text:
- Tíðindi, mentan og ítróttur
Biða limir skráseta lønarupplýsingar
Heilsuhjálparafelag Føroya biður nú sínar 650 limir um at skráseta síni kontunummur og p-tøl á limaportalinum, tí hetta er neyðugt undir møguligum arbeiðssteðgi.
Men áheitanin skal kortini ikki skiljast sum óbeinleiðis fráboðan um verkfall, sigur Mary Antonsdóttir, forkvinna.
Biða um lønarupplýsingar
"Vit heita á allar okkara limir um at skráseta sínar lønarupplýsingar, so sum p-tal og kontonummar á limaportalinum hjá felagnum."
Soleiðis ljóðar áheitanin, sum Heilsuhjálparafelag Føroya hevur sent øllum limum sínum, eini 650 - fyri tað mesta - kvinnur, sum hjálpa gomlum fólki heima, á eldrasambýlum og ellisheimum.
Tað er á leið hálvt ár síðani, at felagið lat Kommunala Arbeiðsgevarafelagnum síni krøv til nýggjan sáttmála, og enn er eingin nýggjur sáttmáli gjørdur.
Fyrireika ikki verkfall
Áheitanin um, at limirnir skulu skráseta sínar lønarupplýsingar hjá fakfelagnum, kann tí fatast sum fyrireiking til verkfall, tí upplýsingarnar eru neyðugar, um felagið má í verkfallskassan undir arbeiðssteðgi.
Mary Antonsdóttir er forkvinna í Heilsuhjálparafelagi Føroya, og hon sigur, at felagið ger neyðugu fyrireikingarnar, um nøkur ósemja skuldi komið fyri.
- Aftaná tær útmeldingar, sum komu í samband við lønarútgjaldingar hjá pedagogunum, so mugu øll fakfeløg hava lønarupplýsingar um sínar limir, og tað hava vit ikki í løtuni, sigur Mary Antonsdóttir, sum leggur afturat, at felagið sjálvsagt fer eftir einari lønarhækkan.
Vilja hava lønarlyft
- Tað er eyðsæð, at okkara bólkur er ein láglønarbólkur. Tað fer frá eini løn upp á 20.000 og nakað til 23.000 hjá faklærdum á endastigi, og sjálvandi ynskja vit at fáa eitt lønarlyft, sigur Mary Antonsdóttir.
Forkvinnan í Heilsuhjálparafelagnum leggur tó dent á, at felagið er bjartskygt um komandi samráðingarnar.
- Vit fara við góðum treysti til samráðingarnar aftur og vóna at finna eina semju skjótt, sigur forkvinnan í Heilsuhjálparafelagnum.
Næsti samráðingarfundur millum Heilsuhjálparafelag Føroya og Kommunala Arbeiðsgevarafelagið verður væntandi fríggjadagin.
Sí eisini


text:
Dystarupptakt AB-TB
Mortan Enni | 05/03/15
Næsti dysturin hjá TB verður móti AB á Argjum. AB fekk eitt frálíkt úrslit móti HB í Gundadali, og staðfesti einaferð enn, at teir kunnu lættliga spæla við móti øllum FM-biðlunum.
AB hevur í langa tíð verið eitt felag, ið ynskir at festa seg í ovara endanum í Effo-deildini, men útskiftingin í AB ár um ár ger, at teir hava ringt við at hava eina samanhangandi tilgongd í longri eitt tíðarskeið. Tey á argjalandinum eru ivaleyst troytt av at spæla á aðrufiól saman við stóru grannunum í HB og B36, serliga tí, at fólkagrundaglagið í miðstaðarøkinum hellir á ein bógv, sum eigur at geva AB vind í seglini.
Seinast, tá TB var á Argjum, var ein lagnudag í 2013. AB fekk eina lítla hevnd fyri tann dystin á Streymnesi í 2011. Undan dystinum var AB 10 stig aftan,fyri TB, men Morten Overgaard skoraði eitt lyklamál í yvirtíðini, og gav harvið AB íblástur til eina langa sigursrøð, har teir blástu alla mótstøðu av vegnum í miðróðrinum í kappingini.
TB skal spæla uttan Albert Adu og Martin Tausen, ið fingu leikbann móti KÍ seinasta sunnudag. Hetta verður ein missur, sum fer at merkjast. Okur kunnu vænta, at Páll Hagbert fer at koyra Patrik Johannesen í álopinum fyri Adu, men hvat hann fer at gera á miðvøllinum er óvist, tí har eru fleiri møguleikar. Arthur Poulsen kann saktans eisini spæla í álopinum.
AB hevur eitt høgt støði, tá tað gongur teimum eftir vild, og tað tykist, at teir hava góða jávnvág á liðinum við royndum og ungum leikarum. Dysturin verður ein ordans styrkiroynd fyri TB. Heimasíðan vónar, at nógvir TBarar í miðstaðarøkinum verða á Argjum sunnudagin og at fleri leita sær norður ein túr.
Nevnast kann eisini at Franck verður tøkur til dystin eftir at øll viðurskifti, viðvíkjandi skiftinum hjá honum til TB, eru fingin í rættlag.
Góðan dyst.
AB – TB sunnudagin 8. mars klokkan 14:00


text:
Í kvøld hava 07 Vestur og Tór-Ingar Akselsen úr Sandavági gjørt avtalu, ið inniber, at Tór-Ingar skal leika við felagnum hetta árið. Vit í 07 Vestur eru sera fegin um at fáa Tór-Ingar við aftur og ynskja honum tillukku við sáttmálanum.
Tór-Ingar spældi við fyrra partin av kappingini í fjør, til og við 11. umfarið, og so 2. hálvfinaludystin tá vit, hóast 2-1 sigur á ÍF, máttu úr kappingini. Síðan hevur Tór-Ingar verið í USA við familjuni, haðani tey komu aftur áðrenn jól.
Sandavágsmaðurin má nú sigast at teljast millum allar royndastu leikarar okkara. Hann hevur spælt á bestu liðunum hjá FS Vágum, HB og 07 Vestur síðan 1997.
Enn eina ferð tillukku til Tór-Ingar - og vit gleða okkum at síggja hann aftur í svarta búnanum!
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Tað er nú ótrúliga næsadjarvt av Bjørn Kalsø at vera á hvørjum miðli við læsarabrævi um, at aðrir flokkar vilja beina fyri smærru sjúkrahúsunum. Hetta kann ikki vera annað enn ein roynd at pussa egna gloriu.
Eg kenni onki til nakrar ætlanir um at beina fyri nøkrum sjúkrahúsið, og hevði heldur ikki tikið undir við tí.
Lat meg taka Suðuroyar Sjúkrahús, so er hetta grundarlagið undir sjálvari búsetingini í oynni. Sjúkrahúsið røkir ta lívsneyðugu uppgávuna, tað er at vera trygd og tilbúgving hjá okkum øllum, sum búgva har, umframt vanligt sjúkrahúsvirksemi. Nattúrliga fjarstøðan ger, at vit eru tveir tímar frá meginlandinum. Veður og vindi eru vit ikki harrar yvir, og at liggja tímar frá einum sjúkrahús i, við ongarti tilbúgving, kann eg ikki ímynda mær at nakar í Føroyum tekur undir við. So hevði snøgt sagt ongin búð har. Hevði nakar ímyndað sær at búð í Føroyum við ongum sjúkrahúsið, nei neyvan. Hví skal hetta vera øðrvísi fyri partar av landinum, sum hava líka stóra fjarstøðu til meginlandið, sum Føroyar hava til útheimin.
Tað hevði klætt Bjørn Kalsø betur at tikið í egnan barm, og harvið tikið medábyrgd av støðuni í heilsuverkinum. Hóast alt er hann partur av eini samgongu, sum ikki hevur framskrivað fyri prís og lønarvøkstur í heilsuverkinum. Hetta merkja vit nú. Seinastu árini eru 25-30 ársverk spard burtur. Samstundis er eftirspurningurin eftir heilsutænastum vaksandi. Fólk renna skjótari og eru strongd. Longu við ársbyrjan í ár visti løgtingið at játtanin ikki fór at røkka, men gjørdi onki við tað. Hví ?
Neyvan finst nøkur einføld loysn á trupulleikunum í heilsuverkinum. Trupulleikarnar tykjast fløktir og samansettir. Tað er grundað á hetta, at vit í Tjóðveldi hava lagt fram uppskot um at fáa eina heildarmenniningarætlan fyri alt heilsuverkið, sum leggur upp fyri neyðugari fígging, og at skorið má vera ígjøgnum fyri hvørjar tænastur skulu vera á hvørjum sjúkrahúsi. Hetta fyri at gagnnýta okkara heilsuverk til fulnar. Ongastaðni stendur nakað um at niðurleggja nakað sjúkrahús. So hvar Bjørn Kalsø hevur tað frá lysti meg at vita. Hetta er ein roynd at flyta fokus frá veruligu trupulleikunum í heilsuverkinum, við at skapa ótta og leggja ein ósakligan vinkul fyri kjakið. Gamaní eru deildar meiningar í øllum flokkum, um hvussu leiðslubygnaðurin skal vera í heilsuverkinum, tað er okni nýtt. Men harvið ikki sagt at nakar arbeiðir við at niðurleggja nakað sjúkrahús.
Má líka minna Bjørn Kalsø á at sjálvur løgmaður hevur verið úti við boðskapinum um, at vit skulu hava eina leiðslu. Somuleiðis hevur einasti valdi býráðspolitikkarin í sambandinum skrivað síðu upp og niður um, at vit skulu hava eitt sjúkrahús. Og soleiðis eru tað javnan røddir frammi í tingmanningini hjá Bjørn Kalsø, og hesum taki eg als ikki undir við.
Kanska átti Bjørn Kalsø heldur at alliera seg við okkum fáu, sum enn ynskja at varðveita sjúkrahúsini. Vit síggja ikki út til at vaksa í tali, heldur tvørturímóti. Men framum alt átti Bjørn Kalsø at komi við sannindum og sakligum íkasti til kjakið um hvussu vit framtíðartryggja okkara heilsuverk. Tað skylda við sjúklingunum, starvsfólkum og okkum øllum.
Sirið Stenberg Tjóðveldi


text:
Nýggi bátahylurin á Válinum verður tikin í nýtslu leygardagin 16. september
vinna14-09-2017 - 10:30 - Jóanis Nielsen
SkráKl. 13:30 Bátar hittast uttanfyri Skælings bygd, fyri síðani at sigla út á Válin.
Kl. 15:00 Albin Funn tekur bátahylin alment í nýtslu.
Kl. 15.15 Heri Müller borgarstjóri heldur talu.
Óli Hans Olsen formaður í teknisku nevn heldur talu.
Kl. 16.00 Kommunan bjóðar suppu og okkurt gott afturvið í kappróðrarnestinum. Eisini verður høvi at hoyra góðan livandi tónleik.
Øll eru hjartaliga vælkomin.


text:
Orð: William Gibson Sloan
Lag 1: Philip Paul Bliss
Lag 2: Samuel Webbe
Lag 3: Jens Guttesen
Týtt: Victor Danielsen
Upprunaheiti: Praise the Lord, and leave tomorrow
1. Prísa Gudi, lat í morgin
hvíla í tíns Faðirs hond!
Svíkja kunnu ei hans lyfti,
pín við sorg ei tína ond!
Hann er trúgvur,
hann er trúgvur,
legg alt títt bert í hans hond!
2. Trúgv í dag, og lat í morgin
bera sína egnu sorg!
Hvat so enn títt bróst vil tyngja,
Harrin vera vil tín borg;
hann er trúgvur,
hann er trúgvur,
legg á hann bert hvørja sorg!
3. Bið í dag, og lat í morgin
bera við sær, hvat hann vil!
Hoyr Guds lyfti: Sum tín dagur
skal tær styrki leggjast til!
Hann er trúgvur,
hann er trúgvur,
lat so koma, hvat ið vil!
4. Vak í dag, og minst, at morgin
kanska aldri koma skal!
Tí í dag kann Harrin koma –
stóra gleði, vón so sæl!
Hann er trúgvur,
hann er trúgvur,
vænta hann, sum koma skal!
5. Stríð í dag og gloym í morgin!
Neyðin stór umkring teg er,
sálir doyggja, syndin ræður –
far, hitt dýra sáðið ber!
Gud er trúgvur,
Gud er trúgvur,
hann skal signa tað, tú ger.
6. Vak tí, bið og lít á Harran,
virka trúfast dag um dag!
Kraft tær gevast skal, tí trúgvur
er tann Gud, sum lovar tað;
hann er trúgvur,
hann er trúgvur,
hann, sum koma kann í dag.


text:
Avgreiddu síðsta dystin við sigri
So at siga onki annað uttan heiðurin var uppá spæl síðsta vikuskifti, tá suðuroyingar vóru á vitjan inni í Dal.
Dystarfrásøgnin kemur ógvuliga forskotið hesuferð, men fyri ein ordans skyld, so skuldu nøkur orð fella um hendan dystin eisini.
Uppflytingin var tryggjað í Leirvík tvær vikur frammanundan og eina viku frammanundan vunnu vit so gullið tá skálamenn ikki megnaðu at spilla okkum spælið á heimavølllið. Sostatt var tað bert krúnan á verkið, ið vantaði, navnliga ein sigur í ársins síðsta dysti og tann sigurin kom so eisini uttan stórvegis hóvasták.
Longu í 4. minutti skoraðu okkara leiðslumálið og sum so ofta hettar kappingárið var tað Jóhan Hendrik Lydersen, ella "Henga", ið maðurin er komin at vera kendur sum, ið fekk heiðurin av ársins næstseinasta málið.
Síðsta málið í ár varð skorað so seint sum í 72. minutti og hettar átti Mads Hentze. Tíverri átti Mads eisini síðsta reyða kortið í ár, tá hann feirar málið og, allarhelst í gleðisrúsinum, letur seg úr troyggjuni. Dómarin hevði frammanundan givið honum eitt gult fyri okkurt óregluligt, so tað var ongin ivi um at nú mátti seinna gula kortið falla. Eitt sindur býttisligt kanska, men gotter, sovorði kemur fyri í einari veikari løtu.
Hettar hevði tó ikki ávirkan á góða lagið, tí okkara fingu handa steyp og gullheiðursmerkir og kunnu nú gleða seg til tilveruna í 1. deild komandi ár. Vit gleðast teirra vegna, men heilt víst okkara vegna eisini.
Fyrsta fetið á leiðini er nú tikið og vit fara at taka avbjóðingarnar so hvørt tær koma.
Drívið á B71 og hjartaliga tillukku við uppflytingini!


text:
Útbúgving
Orðið útbúgving verður vanliga nýtt um at fáa sær kunnleika í ávísum yrki og at gerast dugnaligur til ávíst lønt arbeiði. Handilsskúlarnir og teknisku skúlarnir taka sær av vinnulívsútbúgving, t.e. handils-, skrivstovu- og tøkniligari útbúgving. Flestar vinnulívsútbúgvingar skifta millum virkisstarvslæru og frálæru í skúla. Útbúgvingartíðin er vanliga 3-4 ár. Sjóvinnuútbúgvingar fáast í sjómansskúla og fiskivinnuskúla, og maskinútbúgvingar í maskinskúla. Eftir 10. flokk halda mong ung fram á 3-ára studentaskúla ella á 2-ára HF-skeiði. HF er "hægri fyrireiking". Studentar ella HF-næmingar fara ofta á Fróðskaparsetrið ella annan hægri lærustovn at lesa meiri. Lesturin varir vanliga 3-7 ár og endar við próvtøku.
Í 1979 fekk Landsstýrið um hendi at umsita øll føroysk undirvísingarmál, og løgtingslóg um fólkaskúlan kom í gildi 1. august 1979. Lógin sigur m.a., at øll børn í undirvísingarskyldugum eiga ókeypis frálæru í fólkaskúlanum. Foreldrini síggja til, at børn í skúlaaldri fáa frálæru. Frálæra fæst í fólkaskúlanum ella á frískúla. Børn, sum eru skrivað inn í skúla, hava skúlaskyldu, t.e., tey skulu koma í skúlan og fylgja frálæruni. Tey skulu sýna sømiligan atburð og gera skúlasetningin. Skúlin skal geva næmingunum møguleika at ogna sær kunnleika, fimi, arbeiðshættir og málbering, at stuðla teimum seinni í lívinum.


text:
Borgarstjóraskifti í Vága kommunu
top30-12-2016 - 15:45 - Jóanis Nielsen
Á nýggjárinum verður borgarstjóraskifti í Vága kommunu.
Tá tekur Eyðdis Hartmann Niclasen við borgarstjórasessinum eftir Rósu Samuelsen, sum hevur sitið sum borgarstjóri seinastu fýra árini. Hon verður triði borgarstjórin í samanløgdu kommununi. Tann fyrsti var Albert Ellefsen.
Eyðdis var í dag og heilsaði uppá fráfarandi borgarstjóran. Tær løgdu til rættis, hvussu skiftið skuldi fara fram og nýggi borgarstjórin kunnast um tey mál, sum býráðið hevur arbeitt við, og sum ikki eru avgreidd.
Eyðdis møtir til arbeiðis á býráðsskrivstovuni mánamorgunin tann 02. januar 2017 kl. 9:00.


text:
Ingi: Vit kunnu fara allan vegin
ítróttur06-01-2017 - 23:31 - Jóanis Albert Nielsen
Eftir flotta úrslitið hjá U-21 dreinginum hittu vit ein av venjarnum hjá liðnum, Inga Olsen.
Hvussu hevði tú sett tínar spælarar upp til dystin?
- Tað var ikki serliga neyðugt hjá mær at seta teir upp til dystin, tí teir vórðu so øguliga uppsettir uppá hvat fyri dugir er í teimum. So mín uppgáva var meira, at eg skuldi halda spenninginum hjá teimum á einum røttum stað, og ikki ov høgt.
Hvat høvdu tit væntað av dystinum, áðrenn hann byrjaði?
- Vit vistu tað, at sveisarnir komu við nógvari tyngd, og tað gjørdu teir eisini. Men vit kláraðu at koma væl í gongd, við okkara tolna spælið, men tó leypa á. Og vit vistu at teir fóru at blíva ótolnir av tí sama. Tað skert ikki burtur, at vit hava góðar skjúttar, teir tora eisini at taka ábyrgd, og ofra seg nógv, og tað skal til, tá ið man spælir móti einum liðið sum Sveis. Tað vórðu nógvir hjá okkum ið bjóðaði seg fram í dag.
Hvussu upplivdi tú dystin av síðulinjuni?
- Hann blívur kaotiskur, tí tað krevur so ógvuliga nógvar kreftir. Tá harðast stendur á, koma vit at gera nakrar feilútskiftingar, sum er sera býtt. Og tað hava vit ábyrgdina av úti á bonkinum. Tíbetur kostaði tað ikki fyri okkum í dag.
Les eisini: Helgi: Vit settu dagsskránna móti sterka Sveis-liðnum
Tá ið Sveis kom uppá javnleik, hugsaði tú tá at teir fóru framum?
- Ja, eg tonki at nú høvdu vit klárað at hingið so leingi í, og væntaði eg at sterka Sveis-liðið fór at koyra dystin heim uppá rutinuna. Aftur í hesum førinum vísa okkara spælarir, at tað er dugur í teimum. Í verjuni vísa vit stórspæl, og so tora vit eisini at taka kjansir. Eg kann navna tá ið Pætur bleiv sendur í skjótálop, tá hopaðu vit allir á beinkinum, at hann ikki fór at blíva sendur avstað, men har er munurin, teir á vøllinum tora, og vit eru uttanfyri. Eitt fantastiskt avrik.
Fara tit nú at taka dystin í morgin og sunnudagin eisini?
- Nú hava vit max 2 tímar at gleðast um sigurin móti Sveis, so er "daglidagur" aftur í morgin. Ísrael spældi ein sera vánaligan dyst í dag, eg vænti at teirra venjari hevur givið teimum av grovfíluni eftir dystin, so tað er einki at yvast í, at teir skulu prógva nakað í morgin, tí teir eru jú eisini ávarðir um, at vit vunnu á Sveis. Vit fara til dystin í morgin við sjálvsálti, men tað krevur at vit spæla klókan hondbólt líka sum í dag.
Kunnu tit fara allan vegin?
- Ja tað kunnu vit, men vit hava tvær truplar uppgávur eftir. Finnland síggja øguliga sterkir út, so vit hava næstan tvær líka sverar uppgávur eftir, sum vit høvdu í dag, segði ein væl nøgdur Ingi Olsen við JN.fo beint eftir sigurin í kvøld.


text:
27. november 2017Nr. 149
Kunngerð um framleiðslu og sølu av matvørum, sum ikki eru virkaðar á løggildum matvøruvirki, sum broytt við kunngerð nr. 48 frá 2. mai 2018
(Heimaframleiðslukunngerðin)
Við heimild í § 3, stk. 1, § 14, § 15, stk. 1, § 17, § 32, § 33, § 48, § 50 og § 58, stk. 4-6 í løgtingslóg nr. 58 frá 26. mai 2010 um matvørur v.m., sum broytt við løgtingslóg nr. 51 frá 6. mai 2016 og løgtingslóg nr. 102 frá 13. juli 2017, verður ásett:
Øki
§ 1. Kunngerðin er galdandi fyri matvørur, sum hava føroyskan uppruna, sbr. tó stk. 2-3, og sum verða seldar við heitinum Heimaframleiðsla, sbr. § 2, stk. 1, nr. 1, til heilsølur, smásølur, matstovur o.a. í Føroyum.
Stk. 2. 1) Matvørur, ið kunnu seljast við heitinum Heimaframleiðsla, eru seyður, neyt, heimafuglur, egg frá heimafugli, villini fuglur, hara, grønmeti og frukt, bæði viðgjørt og óviðgjørt.
Stk. 3. Hóast ásetingina í stk. 1 er loyvt at framleiða og selja heimaframleiðslumatvørur úr innfluttum svínakjøti og innfluttum pasteuriseraðum mjólkarúrdráttum, um hetta er virkað á løggildum matvøruvirki uttanlands, ið lýkur tær ásetingar um m.a. markvirði, sum ES setur.
Stk. 4. Kunngerðin er ikki galdandi fyri durasølu, t.e. søla frá framleiðara beinleiðis til endabrúkara, sbr. § 12 í kunngerð um løggilding og skráseting av matvøruvirkjum.
Allýsingar
§ 2. Í hesi kunngerð merkir:
1) Heimaframleiðsla: Matvøruframleiðsla úr egnum rávørum, nevndar í § 1, stk. 2 og 3, ið fer fram á staði, ið ikki er løggilt sambært kunngerð um løggilding og skráseting av matvøruvirkjum, sbr. § 32, stk. 1-3 í løgtingslógini.
2) Heimaframleiðari: Framleiðari í fyrsta liði, sum ikki er fevndur av reglunum í kunngerð um løggilding og skráseting av matvøruvirkjum, og sum framleiðir, hagreiðir, tilvirkar, marknaðarførir og selur matvørur, nevndar í § 1, stk. 2 og 3, til framleiðara í øðrum liði, sbr. § 2, stk. 1, nr. 3.
3) Framleiðari í øðrum liði: Heilsøla, smásøla, torg o.tíl., har matvøruframleiðsla eftir § 1, stk. 2 og 3, verður marknaðarførd og seld, og matstovur, sum viðgera, tilvirka, marknaðarføra og selja matvøruframleiðslu eftir § 1, stk. 2 og 3.
Undantøk frá løggilding og skráseting
§ 3. Kunngerð um løggilding og skráseting av matvøruvirkjum er ikki galdandi fyri heimaframleiðarar eftir § 2, nr. 2.
Heimaframleiðsluskráin
§ 4. Heimaframleiðarar, ið vilja framleiða og selja matvørur eftir § 1, skulu skrásetast í Heimaframleiðsluskránni, sum Heilsufrøðiliga starvsstovan umsitur.
Stk. 2. Skrásetast skulu navn, annaðhvørt á persóni ella felagi, ávikavist p-tal ella v-tal, og bústaður framleiðarans. Verður matvøran framleidd aðrastaðni enn á bústaði framleiðarans, skal framleiðslustaðurin eisini skrásetast. Upplýsingarnar verða latnar á serligt oyðublað, sum Heilsufrøðiliga starvsstovan útflýggjar. Heimaframleiðarar verða skrásettir við einum skrásetingarnummari í Heimaframleiðsluskránni.
Stk. 3. Treytin fyri at verða skrásettur í Heimaframleiðsluskránni er, at samlaði árligi umsetningurin av heimaframleiðsluni er minni enn kr. 1.000.000. Heimaframleiðarin skal í sambandi við skrásetingina vátta, at hann beinanvegin boðar Heilsufrøðiligu starvsstovuni frá, tá hann verður varugur við, at árligi umsetningurin fer upp um ta í 1. pkt. nevndu upphædd.
Handfaring o.a. í sambandi við framleiðslu
§ 5. Heimaframleiðslan skal leggjast til rættis á slíkan hátt, at matvøran verður handfarin, tilgjørd, pakkað, goymd og flutt soleiðis, at matvøran ikki spillist ella oyðilegst, ella at góðskan versnar munandi. Heimaframleiðarin hevur ábyrgdina av, at matvøran støðugt lýkur ásetingina í § 4 í løgtingslógini, sbr. tó § 6, stk. 2.
Víðaritilvirking o.a.
§ 6. Matvøran kann ikki tilvirkast víðari hjá einum øðrum framleiðara enn heimaframleiðaranum sambært § 2, nr. 2, ella verða pakkað á løggildari eind ella á annan hátt koma í samband við løggilda vøru, sbr. tó stk. 4. Hóast ásetingina í 1. pkt. kunnu seyður og neyt verða slátrað á løggildum sláturvirki ella í høli, sum er skrásett eftir § 4, stk. 2, 2. pkt.
Stk. 2. Framleiðari í øðrum liði hevur ábyrgdina av, at matvøran, meðan hann hevur ræði á henni, verður handfarin, tilgjørd, pakkað, goymd og flutt soleiðis, at matvøran ikki spillist ella oyðilegst, ella at góðskan versnar munandi. Framleiðari í øðrum liði hevur ábyrgdina av, at matvøran, meðan hann hevur ræði á henni, støðugt lýkur ásetingina í § 4 í løgtingslógini.
Stk. 3. Vøran skal sambært § 7, stk. 2 og 3, haldast atskild frá løggildari vøru í øllum liðum, eisini í sambandi við flutning, goymslu, tilvirking og sølu, sbr. tó stk. 4.
Stk. 4. Hóast ásetingarnar í stk. 1 og 3, kunnu framleiðarar í øðrum liði, ið eru løggildir eftir kunngerð um løggilding og skráseting av matvøruvirkjum, handfara, skera sundur og pakka heimaframleiðsluvørur treytað av, at hetta kann gerast á slíkan hátt, at løggild vøra ikki kemur í samband við ta óløggildu vøruna.
Stk. 5. Ásetingin í stk. 1 er ikki galdandi fyri matstovur.
Marknaðarføring
§ 7. Matvøran skal í sambandi við marknaðarføring merkjast soleiðis, at tað greitt gongur fram av merkingini, at talan er um vøru, sum ikki er løggild, sbr. § 8. Er matvøran pakkað í verðar, skal hvør verður merkjast sambært ásetingunum í § 8.
Stk. 2. Matvøran skal bjóðast til sølu fyri seg, t.d. í einum rúmi fyri seg í kølidiskinum.
Stk. 3. Framleiðari í øðrum liði skal gera keyparanum greitt, at talan er um vøru, ið ikki er løggild. Er talan um marknaðarføring og sølu á eini matstovu, skal tað vera greitt tilskilað í matarskránni, at talan er um vøru, sum ikki er løggild.
Merking
§ 8. Matvøra, sum verður framleidd, marknaðarførd og seld eftir hesi kunngerð, skal merkjast við orðunum heimaframleiðsla, óløggild vøra og unauthorized, ið skulu prentast við sjónligum stavum á innpakkingina. Er vøran ikki pakkað, skal tað á annan sjónligan hátt gerast vart við, at talan er um vøru, sum ikki er løggild.
Stk. 2. Matvøran skal harumframt merkjast við:
1) Navni og skrásetingarnummari hjá heimaframleiðara, sbr. § 4, stk. 2.
2) Vøruinnihald, undir hesum eisini útílatingarevni og andelvi (allergen).
3) Framleiðsludegi og haldføri.
4) Rættari goymslu, t.d. at vøran eigur at goymast kalt, og rættari tilgerð, t.d. at vøran skal hitaviðgerast.
Stk. 3. Er talan um matvøru, ið er framleidd úr rávørum, nevndar í § 1, stk. 3, skal matvøran harumframt merkjast við upprunalandi.
Stk. 4. Upplýsingar eftir stk. 2 skulu vera ásýniligar og lættar at lesa. Teksturin skal vera á føroyskum, sbr. tó stk. 1.
Upplýsingarskylda og eftirlit
§ 9. Heilsufrøðiliga starvsstovan kannar bara matvørur, framleiddar eftir hesi kunngerð, um hildið verður, at matvøran ikki lýkur treytirnar í § 4 í løgtingslógini.
Stk. 2. Tá ið Heilsufrøðiliga starvsstovan kannar, um ein matvøra lýkur ásetingina í § 4 í løgtingslógini, kann Heilsufrøðiliga starvsstovan eftir § 52, stk. 3 í løgtingslógini krevja, at heimaframleiðarin og framleiðarin í øðrum liði lata allar upplýsingar, sum hava týdning fyri at fremja eftirlitið, undir hesum eisini at royndir verða tiknar av matvørunum o.ø. Tann, ið hevur ræðið á matvøruni, tá ið slíkar royndir verða tiknar, rindar fyri royndirnar.
Stk. 3. Tá ið Heilsufrøðiliga starvsstovan kannar, um ein heimaframleiðari lýkur treytina í § 4, stk. 3, kann Heilsufrøðiliga starvsstovan eftir § 52, stk. 1 í løgtingslógini krevja allar viðkomandi upplýsingar, eitt nú um fíggjarligu og roknskaparligu viðurskifti heimaframleiðarans.
Boð og forboð
§ 10. Lýkur ein matvøra, fevnd av hesi kunngerð, ikki krøvini í § 4 í løgtingslógini, kann Heilsufrøðiliga starvsstovan geva boð ella seta forboð fyri framhaldandi framleiðslu, tilvirking, marknaðarføring og sølu av matvøruni.
Striking o.a.
§ 11. Heilsufrøðiliga starvsstovan kann strika ein heimaframleiðara úr Heimaframleiðsluskránni, um framleiðslan ikki longur lýkur krøvini í hesi kunngerð, ella um boð ella forboð frá Heilsufrøðiligu starvsstovuni eftir § 10 ikki verða fylgd.
Stk. 2. Er ikki annað ásett í aðrari lóggávu ella í avgerðini sjálvari, hevur ein avgerð um at strika ein heimaframleiðara úr Heimaframleiðsluskránni virknað frá tí degi, avgerðin er fráboðað heimaframleiðaranum.
Kæra
§ 12. Avgerðir, tiknar av Heilsufrøðiligu starvsstovuni eftir hesi kunngerð, kunnu kærast til Vinnukærunevndina innan fyri 4 vikur eftir, at tann, sum avgerðin viðvíkur, hevur móttikið avgerðina.
Revsing
§ 13. Er ikki hægri revsing uppiborin eftir aðrari lóggávu, verður við sekt revsaður tann, sum brýtur ásetingarnar í § 4, stk. 3 og §§ 5-8, ella sum ikki letur upplýsingar ella letur skeivar upplýsingar eftir § 9, ella sum ikki ger eftir boðum eftir § 10.
Stk. 2. Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.
Gildiskoma
§ 14. Henda kunngerð kemur í gildi dagin eftir, at hon er kunngjørd. Samstundis fer úr gildi kunngerð nr. 98 frá 28. september 2016 um framleiðslu av føroyskum matvørum frá tilfeingisvinnuni, ætlað til sølu til heilsølur, smásølur, matstovur o.a. (Heimaframleiðslukunngerðin).
Stk. 2. Heimaframleiðarar, skrásettir til heimaframleiðslu eftir ásetingunum í kunngerð nr. 98 frá 28. september 2016 um framleiðslu av føroyskum matvørum frá tilfeingisvinnuni, ætlað til sølu til heilsølur, smásølur, matstovur o.a. (Heimaframleiðslukunngerðin), varðveita sína skráseting, men skulu boða Heilsufrøðiligu starvsstovuni frá, um viðurskiftini broytast soleiðis, at upprunaskrásetingin ikki longur er í samsvari við ásetingarnar í hesi kunngerð.
Uttanríkis- og vinnumálaráðið, 27. november 2017
Poul Michelsen (sign.)
landsstýrismaður
/ Herálvur Joensen (sign.)
1) Broytt við kunngerð nr. 48 frá 2. mai 2018.


text:
Týsdagin 6. februar er Tryggari internet dagur. Í ár er evnið: "Skapa, sambind og vís virðing: Eitt betri internet byrjar við tær", sum er ein áheitan til øll at gera sítt til, at internetið verður betri fyri øll, ikki minst teir yngstu brúkararnar. Eitt stutt filmsbrot um átakið sæst her.
Dagurin verður hildin kring allan heimin, so ljós verður varpað á jaliga og ábyrgdarfulla internetnýtslu millum børn og ung, men er samstundis ein áheitan á okkum øll, at vit samskifta á ein virðiligan hátt, so eisini talgiltu miðlarnir kunnu vera eitt gott stað at vera.
Tað er eyðsæð, at skúlarnir kunnu nýta høvið til at koma inn á evnið Talgilt samskifti í skúlanum. Tilfar, sum SSP hevur fingið til vega til hetta endamál, er at finna her á heimasíðuni.
Í Føroyum eru tað Fólkaheilsuráðið, SSP, Føroya Tele og Hey, sum stuðla upp undir Tryggari internet dagin 2018. Evnið verður annars viðgjørt í trimum sendingum í Barnaútvarpinum í sambandi við dagin.


text:
Agnar Frederiksen
15.07.2017 - 21:50
Ítróttur > Ítróttur > Fótbóltur
Í farna mánaði vann Ongland HM fyri U20-lið, og í kvøld gjørdist greitt, at Ongland er best í Evropa í aldursbólkinum U19.
Ongland vann finaluna 2-1 á Portugal. Easah Suliman legði Ongland á odda fimm minuttir inn í seinna hálvleik. Bert fimm minuttir seinni javnaði Portugal, tá sjálvmál varð gjørt. Men í 68.minutti kom Ongland á odda 2-1, tá Manchester City leikarin Lukas Nmecha skoraði. Hann gjørdist eisini matcvinnari. Hóast Ongland stutt fyri leiklok fekk reytt kort, so megnaðu teir at halda fast og eru sostatt evropameistarar.
Harvið er tað okkurt sum bendir á, at framtíðin hjá enskum fótbólti sær bjørt út.


text:
Umheimurin veit lítið um Myanmar (Burma), sum hevur staðið í skugganum av máttmiklu grannalondum sínum Kina, India og Tailandi. Tá ið landið fekk sjálvræði í 1948, løgdu myndugleikarnir seg eftir at føra ein politiskan og búskaparligan avbyrgingarpolitikk, sum hevur gjørt Myanmar, ið áður var so ríkt, til eitt av fátækastu londum í heiminum. Drúgvi uppreistur fjallafólksins og eirindaleyst hernaðarstyri síðan 1962 hava hildið burtur alla útlendska ávirkan. Men nógv náttúrutilfeingi er í Myanmar; har er ríkiligt av vatni, tí stóra áin Irrawaddi rennur suður ígjøgnum næstan alt landið, og lendið fram við henni er óføra fruktagott.
Rangoon, ið var høvuðsstaður landsind fram til 2005, er bygdur á víðu Irrawaddy-oyrunum og gjørdist høvuðsstaður í Myanmar í 1862, meðan landið var bretskt hjáland. Síðan tá hevur Rangoon ment seg og er vorðin týdningarmesti havnabýur og ídnaðardepil í landinum. Stórt buddatempul, nevnt Shwe Dagon, eyðkennir býin. Tað stendur á einum heyggi beint norðan fyri miðbýin. Gylta tornið er 99 m høgt.
Í hálendinum fyri norðan, vestan og eystan búgva mong fólkasløg, t.d. shan-, akha-, karen- og kachinfólkið. Hesi fólk eru meiri enn fjórðingurin av fólkinum í Myanmar. Flestu teirra búgva í smáum bygdum og liva av sviðjubúnaði. Tey vilja ikki vita av, at femmand leggja seg uppí, hvussu tey liva. Tað hevur havt við sær, at yvir 200.000 fólk (karenar og onnur fólkasløg) á hesum leiðum hava latið lív í frælsisbardaganum ímóti myanmarska stjórnarherinum.
Landøkið á markinum ímillum Myanmar, Tailand og Laos verður nevnt Gylti Tríhyrningurin. Har dyrka fólk dreymsólju, sum er ein av fáu inntøkum teirra. Úr dreymsóljuni verður gjørt opium, sum er virðismikið evni, ið linna pínu - doyvingarevni morfin verður eisini gjørt úr dreymasólju; men tað verður eisini nýtt til at gera harðvunnin drøgg, t.d. heroin. Tveir triðingar av øllum heroini í heiminum kemur úr Gylta Tríhyrningi.
Tekk er harður viður, men góður at arbeiða og tí nógv eftirspurdur og væl egnaður t.d. til hurðar og vindeygu, húsbúnað og gólv. Í tekktrænum er olja, ið stendur ímóti vatni og verjir væl fyri rusti. Um 70% av øllum tekkskógi í heiminum veksur í hálendinum í Myanmar.
Rubinar og safirar eru ímillum mongu aðalsteinarnar, sum verða vunnir út í Norðurmyanmar. Mong halda myanmarsku rubinarnar vera teir fagrastu í heiminum, tí at teir hava ein so vakran djúpreyðan lit. Í Myanmar er eisini nógv silvur, kopar, játa, blýggj, sink og tin, og har er nógv olja og gass.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Naypyidaw
Vídd: 676.550 km2
Fólkatal: 53.414.374
Alment mál:
burmesiskt
Átrúnaður:
buddisma 89%, islam 4%, kristindómur 4%, animisma 1%, aðrir 2%
Stýrirlag:
hernaðarstýri
Gjaldoyra:
kyat (MMK)


text:
Námsfrøðing til Dagstovnin við Stórheygg
Er hetta tú? Tímur tú væl at fjanta og fjasa? Ert tú við upp á tað og hevur stutt frá tanka til handling? Og tímur tú væl at lurta eftir børnum og taka tað í álvara, sum tey siga? So er tað kanska tær, vit leita eftir!
Vit eru ein lítil, heitur stovnur mitt í bygdini í Hósvík, við eini vøggustovu, eini barnagarðsstovu og eini frítíðarskúlastovu. Uttanfyri liggur helst besta garðurin í heiminum. Ein garður, sum samstundis er hagi við eini á rennandi á mitt ígjøggnum. Fjøran liggur beint niðanfyri og elska vit at brúka hesar náttúruperlur í gerandisdegi okkara saman við børnunum. Á stovninum starvast í løtuni 5 námsfrøðingar og 6 hjálparfólk. ein blandaður hópur av fittum og dugnaligum starvsfólkum. Vit eru opin fyri nýggjum hugsanum og trívast best, tá gerandisdagurin er væl litaður við alskyns fjølbroyttum litum og áhugaverdum avbjóðingum.
Vit hava tó brúk fyri fólki í starvsfólkahópi okkara og leita tí eftir einum námsfrøðingum at byrja 5. Februar ella skjótast gjørligt. Tímatalið er 30 tímar um vikuna ella eftir nærri avtalu.
Er hetta nakað fyri teg? Skunda tær og send eina umsókn áðrenn 29. januar 2018.
Hevur tú spurningar, ring til Hervør, leiðara, á telefon 297255 ella Kristinu, varaleiðara, telefon 722435.
Vit gleða okkum til at frætta frá tær!
Dagstovnurin við Stórheygg
Áarvegur 1
430 Hósvík
Setanarviðurskifti eru sambært sáttmála millum Føroya Pedagogfelag og Kommunala Arbeiðsgevarafelagið.


text:
Um Havstovuna
Havstovan hevur til endamáls at gera kanningar av føroyskum havumhvørvi og tí livandi tilfeingi, har er, og at ráðgeva og kunna landsins myndugleikum og almenningi um hesi viðurskifti. Á hvørjum ári skal hon lata Føroya Landsstýri upplýsingar viðvíkjandi støðuni í fiskastovnunum á føroysku landleiðunum og á sjóleiðum uttan fyri føroysku landleiðirnar, sum føroysk fiskifør gagnnýta, og skal gera vísindaligar tilráðingar og metingar samsvarandi endamálinum í lógini um vinnuligan fiskiskap. Fyri at røkka hesum setningi ger Havstovan á hvørjum ári fiskirannsóknir við egnum (“Magnus Heinason”) og leigaðum skipum, og harumframt kanningar av veiðuni hjá fiskiskipum.
Regluligar kanningar av havumhvørvinum verða gjørdar á hvørjum ári. Tær skulu lýsa broytingarnar frá einum ári til annað og hjálpa okkum at skilja broytingarnar í livandi tilfeinginum. Kanningar eru ein treyt fyri at meta um møguleikarnar fyri burðardyggari gagnnýtslu.
Havstovan stendur eisini á hvørjum ári fyri fleiri verkætlanum innan “fiskivinnuroyndir”. Hon tekur lut í norrønum og altjóða verkætlanum innan fiski- og havfrøði av ymsum slag, og hevur eisini átikið sær fleiri kanningar av føroyska umhvørvinum og fiskiskapi undir Føroyum í sambandi við eina komandi oljuvinnu.


text:
Ergonomi til fyritøkur
Tá tað snýr seg um ergonomiska vegleiðing, er Havnar Fysioterapi tykkum til hjálpar.
Frá okkum fáa tit fakliga vegleiðing um, hvussu tit fyribyrgja skaðum og nýta innbúgvið rætt.
Til dømis kunnu tit fáa vitjan á arbeiðsplássinum til at stilla arbeiðstólini rætt inn, soleiðis at tey gagnnýtist best møguligt. Um vit halda at tørvur er á broytingum, so koma vit eisini við uppskot til broytingar.
Til ber eisini hjá einstaklingum og bólkum at fáa venjingarskráir, ið fremja fyribyrging og vælveru á arbeiðsplássinum.


text:
Barbara Holm 12.02.2018 (10:59)
Vil hava kommunurnar at geva skattalætta
Eitt uppskot hjá Fólkaflokkinum um at broyta skattalógina so, at kommunurnar fáa heimild til at hækka botnfrádráttin, skal til 2. viðgerð í løgtinginum mikudagin.
- Botnfrádrátturin í kommunuskattinum er 30.000 kr., og við hesum uppskoti verður heimilað kommunum at hækka botnfrádráttin. Botnfrádrátturin í kommunuskattinum kann eftir uppskotinum ásetast millum 30.000 kr. og 65.000 kr. Ynskiligt hevði verið, at kommunurnar líðandi hækkaðu botnfrádráttin upp til 65.000 kr., sum er sama støði, sum botnfrádrátturin í landsskattinum er, skrivar Jørgen Niclasen, uppskotstillari, í almennu viðmerkingunum til lógaruppskotið.
Við verandi lóggávu kunnu kommunur sjálvar áseta skattaprosent og barnafrádrátt. Endamálið við hesum uppskoti er, at kommunur eisini fáa heimild at hækka botnfrádráttin í kommunuskattinum. Løgtingsfundur er á skránni klokkan 11 mikudagin. Umframt hetta uppskotið hevur Fólkaflokkurin eisini eitt uppskot um at avtaka kringvarpsgjald fyri fyritøkur. Eisini verður uppskot hjá Miðflokkinum um at loyva borgarstjórum at sita á løgtingið eisini.
- Skotið verður upp at strika ásetingina í kommunustýrislógini, sum kann forða einum borgarstjóra í fulltíðarstarvi at røkja starv sum fólkavaldur løgtingsmaður ella fólkatingsmaður. Broytingin inniber, at tað hereftir ikki liggur í hondunum á einum meiriluta í einum kommunustýri at eiga avgerðina, um ein borgarstjóri í heilum starvi kann røkja annað fólkavalt starv, skriva Bill Justinussen og Jenis av Rana, tingmenn, í lógaruppskotinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her